title: Paul Lake

text: Lake liittyi harjoittelijana Cityn riveihin heinäkuussa 1985 ja oli seuraavana vuonna voittamassa FA Youth Cupia. Hän teki ensiesiintymisensä Cityn ykkösjoukkueessa 24. tammikuuta 1987 Wimbledonia vastaan. Lake oli monipuolinen pelaaja, joka esiintyi useilla pelipaikoilla. Parhaimmillaan hän oli kenties keskikenttäpelaajana.


title: Paul Lake

text: Lake pelasi ensimmäisen kaikkiaan viidestä Englannin alle 21-vuotiaiden maaottelustaan syyskuussa 1988. Kaksi vuotta myöhemmin hän pelasi yhden B-maaottelun. Englannin A-maajoukkueen päävalmentaja Bobby Robson oli yksi monista, joka uskoi Lakella olevan loistava tulevaisuus edessään.


title: Paul Lake

text: Kauden 1990–1991 alkupuolella Lake loukkasi melko harmittoman tuntuisessa tilanteessa polvensa. Seurauksena oli eturistisidevamma, joka piti hänet pois kentiltä kahden vuoden ajan. Hän teki paluun kauden 1992–1993 alussa, mutta nivelsiteet pettivät uudelleen jo toisessa ottelussa. 14 leikkauksen ja vain neljän reserviottelun jälkeen Lake lopetti pelaajauransa 1996.


title: Paul Lake

text: Peliuransa jälkeen Lake opiskeli fysioterapeutiksi ja on työskennellyt ammatissa useissa jalkapalloseuroissa: Altrinchamissa, Burnleyssä, Oldhamissa sekä viiden vuoden ajan Macclesfieldissä. Marraskuussa 2007 hän siirtyi Bolton Wanderersin palvelukseen .


title: Paul Lake

text: Paul Lake kuuluu Manchester Cityn Hall of Fameen . Myös hänen veljensä Michael Lake on entinen ammattilaisjalkapalloilija.


title: Hövsgöl

text:
Hövsgöl, "Hövsgöljärvi" tai "Hövsgöl Nuur" ( tai Хөвсгөл далай, "Hövsgöl dalai" tai Далай ээж "Dalai Eež") on suuri järvi Mongolian pohjoisosassa. Järven venäjänkielinen nimi on "Hubsugul" ().
Hövsgöljärvi sijaitsee Mongolian luoteisosassa Venäjän rajan tuntumassa, itäisten Sajanvuorten juurella. Järven pinta on 1 645 m merenpintaa korkeammalla ja se on 136 km:n pituinen. Hövsgöl on Mongolian järvistä toiseksi suurin Uvs Nuurin jälkeen, ja suurin maan makeavetisistä järvistä. Järvi on syvimmillään 262 m:n syvyinen ja se sisältää lähes 70% Mongolian makeasta vedestä.


title: Hövsgöl

text: Hövsgölin valuma-alue on suhteellisen pieni, ja järveen virtaa vain kolme jokea. Laskujoki Egiin Gol lähtee järven eteläpäästä ja yhtyy sitten Selengaan, joka virtaa Baikaljärveen. Järvien välinen jokimatka on yli 1000 km ja niiden korkeusero 1 169 m, vaikka etäisyys linnuntietä on vain noin 200 km.


title: Hövsgöl

text: Hövsgöliä ympäröivät useat vuorialueet. Vuorista korkein on Munku Sardyk (3 492 m), jonka huippu on järven pohjoispuolella Venäjän ja Mongolian rajalinjalla. Talvella koko järvi saa vahvan jääkuoren. Jääteiden käyttö on kuitenkin nyttemmin kielletty toisaalta öljyvuotojen aiheuttaman likaantumisen ja toisaalta sen takia, että 30-40 autoa ehti menneinä vuosina jo jäihin vajota.


title: Hövsgöl

text: Järven tärkeimmät saaret ovat Modon Hüi, Hadan Hüi, Modot Tolgoi ja Baga Hüi.


title: Hövsgöl

text:
Hövsgöljärven rannalla sijaitsevat Hövsgölin provinssin kaupungit Hatgal ja Hanh.
Hövsgöl on poikkeuksellisen vanha järvi, yksi maailman paristakymmenestä nk. ikijärvestä, joiden ikä on yli kaksi miljoonaa vuotta, ja myös yksi luonnontilaisimmista.. Se on Mongolian tärkein juomaveden lähde. Vesi on sinänsä juomakelpoista ja oiva elinympäristö monelle kalalajille.


title: Hövsgöl

text: Järven sijainti vaikuttaa siihen että taigametsän eteläraja kulkee Pohjois-Mongolian halki, tavallista etelämpänä. Pääpuulajina täällä on siperianlehtikuusi. Järvi muodostaa suuren kansallispuiston, joka sijoittuu Keski-Aasian aron ja Siperian taigan vaihettumisvyöhykkeelle. Kansallispuiston eläimistöön kuuluvat muun muassa siperianvuohi, argaali, saksanhirvi, susi, ahma, myskihirvi, karhu, hirvi ja soopeli.


title: Hövsgöl

text: Makeavetistä Hövsgöljärveä on perinteisesti pidetty pyhänä seudulla, jossa maa kärsii kuivuudesta ja useimmat muut järvet ovat suolaisia.


title: Sanary-sur-Mer

text: Sanary-sur-Mer on kunta Ranskassa, Varin departementissä. Sen pinta-ala on 19,03 neliökilometriä ja asukasluku vuonna 1999 oli 16 995. Kaupunki sijaitsee Etelä-Ranskassa, Välimeren rannalla, 19 kilometrin päässä Toulonista ja 49 kilometriä Marseillesta.


title: Sanary-sur-Mer

text: Merenrantakohde kuului alkujaan Ollioules'n kuntaan. Paikalle perustettiin 1500-luvulla pieni kalastuskylä, joka hajaantui keskiaikaisen vahtitornin ympärille, Lérins'n luostarin suojeluksessa. Satama ja sen edustan merialueen syventäminen valmistuivat 1500-luvun puolivälissä. Itsenäisyytensä Ollioules'sta silloin nimellä Saint Nazari tunnettu paikkakunta sai vuonna 1688.


title: Sanary-sur-Mer

text: Nykyisen provensaalinkielisen nimensä kunta sai vuonna 1890. Nimi virallistettiin vuonna 1923 ja samalla sen perään lisättiin "-sur-Mer".


title: Georgian parlamentti

text: Georgian parlamentti () on Georgian lainsäädäntövaltaa käyttävä elin. Vuodesta 2012 lähtien parlamentti on kokoontunut Georgian toiseksi suurimmassa kaupungissa Kutaisissa, 231 km pääkaupunki Tbilisistä.


title: Georgian parlamentti

text: Georgian valtiopäivälaitos on yksikamarinen. Sillä on 150 jäsentä, joista 77 valitaan suhteellisella vaalitavalla puoluelistoilta. Äänikynnyksen takia vain puolueet tai koalitiot, jotka saavat yli 5 prosenttia äänistä, saavat kansanedustajia tähän 77 jäsenen joukkoon. 73 kansanedustajaa valitaan enemmistövaalilla yhden jäsenen vaalipiireistä. Jos kukaan vaalipiirissä ei saa yli 30 prosenttia äänistä, järjestetään uusintakierros kahden eniten ääniä saaneen välille. Kansanedustajat valitaan neljäksi vuodeksi kerrallaan.


title: Georgian parlamentti

text: Vuoden 2012 vaaleihin osallistui 14 puoluetta ja kaksi vaaliliittoa, joihin kuului yhteensä 8 puoluetta. Kaikkiaan seitsemän puoluetta sai paikkoja parlamenttiin, kuusi niistä kuuluu Georgialainen unelma -koalitioon.


title: Georgian parlamentti

text: Uusi futuristiseksi luonnehdittu Georgian parlamenttirakennus valmistui vuonna 2012 valitun parlamentin avajaisiin. Parlamenttitalon arkkitehtuurista vastasivat espanjalaisen "CMD Ingenieros" -suunnittelutoimiston Mamoru ja Kenichi Kawaguchi. Sama suunnittelutoimisto on vastannut uuden parlamentin henkilökuntarakennuksen (2011) sekä Tbilisiin (2009) ja Kutaisiin (2010) rakennettujen hallitusrakennusten suunnittelusta.


title: Troels Rasmussen

text: Troels Rasmussen (s. 7. huhtikuuta 1961) on entinen tanskalainen jalkapalloilija, pelipaikaltaan maalivahti.


title: Troels Rasmussen

text: Rasmussen aloitti ammattilaisuransa Vejle BK:n riveissä vuonna 1978 ja pelasi seurassa yhteensä 23 ottelua. Hän siirtyi 1982 AGF Århusiin, jota edusti uransa loppuun saakka, vuoteen 1993. Rasmussen pelasi AGF:ssä yhteensä 391 ottelua ja teki viisi maalia rangaistuspotkuista. Hän pelasi 237 peräkkäistä ottelua, mikä on AGF:n ennätys. Hän voitti Tanskan liigamestaruuden vuonna 1986 sekä cupmestaruuden 1987, 1988 ja 1992.


title: Troels Rasmussen

text: Rasmussen pelasi vuosina 1982–1991 yhteensä 35 ottelua Tanskan maajoukkueessa. Hän kuului Tanskan joukkueeseen EM-kilpailuissa 1984, mutta ei päässyt pelaavaan kokoonpanoon. Meksikon MM-kilpailuissa 1986 hän pelasi kaksi ottelua ja Saksan EM-kilpailuissa 1988 yhden ottelun.


title: Günther Sabetzki

text: Günther Sabetzki ( 4. kesäkuuta 1915 Düsseldorf, Saksa – 21. kesäkuuta 2000) oli pitkäaikainen jääkiekkojärjestöjen ja -liigojen johtaja. Hän johti Kansainvälistä jääkiekkoliittoa 1975–94


title: Günther Sabetzki

text: Sabetzki kavensi IIHF-johtajana umpeen kuilua Euroopan ja Pohjois-Amerikan kiekkoperheiden välillä ja vaikutti muun muassa Kanadan paluuseen olympiakiekkoon 1980. Hänen kaudellaan IIHF:n jäsenmaiden määrä nousi 31:stä 50:een.


title: Günther Sabetzki

text: Sabetzki valittiin Hockey Hall of Fameen 1995.


title: Colin Calderwood

text: Colin Calderwood (s. 20. tammikuuta 1965) on skotlantilainen jalkapallovalmentaja ja entinen puolustaja.


title: Colin Calderwood

text: Calderwood aloitti pelaajauransa Englannin alasarjoista. Hän pelasi vuosina 1982–1985 Mansfieldissä tasan sata ottelua kunnes Lou Macari osti hänet Swindoniin ennen kauden 1985/1986 alkua. Vasta 21-vuotias Calderwood nousi pian joukkueen kapteeniksi ja ajan myötä jonkinasteiseksi seuraikoniksi. Debyyttikautensa päätteeksi Swindonissa Calderwood pääsi juhlimaan nelosdivisioonan voittoa uudella piste-ennätyksellä ja nousua sarjaporrasta ylemmäs. Seuraavalla kaudella tahti ja Calderwoodin hyvät otteet vain kiihtyivät, kun hän kevään päätteeksi johdatti joukkueen saman tien toisiin peräkkäisiin nousujuhliin. Kakkosdivisioonassa Calderwood oli kuin itse varmuus Swindonin puolustuspäässä. Kolmen vuoden aikana hän oli poissa vain kolmestatoista sarjaottelusta.


title: Colin Calderwood

text: Vuonna 1990 hän pääsi juhlimaan nousua tuolloiseen Englannin pääsarjaan, ykkösdivisioonaan. Juhlat eivät pitkään jatkuneet, kun seura tuomittiin palkanmaksuskandaalin seurauksena putoamaan kakkosdivisioonaan, missä se kauden päätteeksi kykeni vain vaivoin välttämään putoamisen. Myös Calderwoodin uralla alkoi laskusuhdanne hänen jouduttua viiden kuukauden sairauslomalle Wolves-legenda Steve Bullin taklauksen jäljiltä. Toivuttuaan Calderwood pelasi kaikki loput ottelunsa Swindonin ja uuden valmentajan Glenn Hoddlen alaisuudessa, joka johdatti joukkueen sarjanousuun kauden 1992/1993 päätteeksi.


title: Colin Calderwood

text: Seuraavaksi kaudeksi Calderwood siirtyi silloisella Swindonin ennätyssummalla, 1,25 miljoonalla punnalla, Tottenhamiin, missä hän pelasi viisi onnistunutta kautta. Tottenham-kautensa aikana hän nousi myös Skotlannin maajoukkueen miehistöön ja vakiinnutti pian paikkansa Craig Brownin valmentamassa joukkueessa. Hän edusti maataan 1996 EM- ja 1998 MM-lopputurnauksessa. Maajoukkueurallaan hän pelasi kaikkiaan 36 ottelua ja teki yhden maalin.


title: Colin Calderwood

text: Lähdettyään Tottenhamista maaliskuussa 1999 Calderwood pelasi vielä lyhyen ajan Aston Villassa, Nottinghamissa ja Notts Countyssa ennen lopettamistaan keväällä 2001.


title: Colin Calderwood

text: Calderwood oli valmentanut Tottenhamin reservijoukkuetta ennen nimittämistään Northampton Townin manageriksi lokakuussa 2003. Vuonna 2006 Calderwood valmensi seuran kakkosliigan kakkossijalle ja nousuun sarjaporrasta ylemmäs.


title: Colin Calderwood

text: Toukokuussa 2006 Calderwood siirtyi nykyisen seuransa Nottingham Forestin peräsimeen. Calderwood sai Nottinghamin hyvään vauhtiin heti alussa ja joukkue johtikin sarjaa seitsemällä pisteellä marraskuussa, mutta lopulta meno hyytyi ja kauden päätteeksi joukkue sijoittui neljänneksi. Nousukarsinnoissa se kärsi tappion Yeovilille. Seuraavaksi kaudeksi Calderwood hankki joukkueeseen viisi uutta pelaajaa, mutta kausi alkoi heikosti eikä joukkue voittanut yhtään ensimmäisestä kuudesta ottelustaan. Sittemmin tahti parani ja seuraavissa viidessätoista ottelussaan se kärsi vain yhden tappion. Vuodenvaihteen tienoille meno laantui hieman, mutta kauden loppua kohti mentäessä otteet jälleen paranivat ja joukkue sijoittui lopulta toiseksi sarjassa, mikä riitti suoraan nousuun Englannin mestaruussarjaan.


title: Colin Calderwood

text: Mestaruussarjakauteen 2008/09 Calderwoodin johtama ex-suurseura Nottingham Forest lähti hankittuaan Robert Earnshaw'n ja Andy Colen kaltaisia vahvistuksia. Menestys syyskaudella ei kuitenkaan ollut toivotunlaista ja joukkueen kärsittyä tapaninpäivänä 4–2 tappion Doncaster Roversille ja pudottua 22.sijalle sarjataulukossa Calderwood sai potkut tehtävistään.


title: Colin Calderwood

text: Tammikuun lopulla 2009 Toon-luotsi Joe Kinnear nosti Calderwoodin valmennustiimiinsä tavoitteena parantaa Newcastle Unitedin menestystä Englannin Valioliigassa. Calderwood on jatkanut uraansa Newcastlen apulaisvalmentajana myös Kinnearin lähdön jälkeen ja lokakuussa 2009 hänen ja päävalmentaja Chris Hughtonin sopimus seuran kanssa vahvistettiin pysyvämmäksi.


title: Colin Calderwood

text: Lokakuun puolivälissä 2010 Calderwood jätti Newcastlen ja siirtyi kolmivuotisella sopimuksella Skotlannin Valioliigassa pelaavan Hibernianin päävalmentajaksi. Menestys Hibsissä jäi kuitenkin odotuksia vaisummaksi ja lopulta Calderwood sai reilun vuoden pestin jälkeen potkut marraskuun alussa 2011. Hibs voitti hänen alaisuudessaan vain 12 pelaamastaan 49 ottelusta.


title: Colin Calderwood

text: Marraskuussa 2011 Calderwood palasi Chris Hughtonin apuvalmentajaksi Birmingham Cityyn. Kaksikko luotsasi Birminghamin Mestaruussarjassa neljänneksi. Kauden jälkeen he siirtyivät Valioliigassa pelaavan Norwich Cityn valmentajiksi. Seurajohto erotti Hughtonin valmennustiimeineen huhtikuussa 2014.


title: Colin Calderwood

text: Helmikuussa 2015 Calderwood jatkoi yhteistyötään Hughtonin kanssa, kun hänestä tuli Brightonin apuvalmentaja. Kaksikko ei onnistunut luotsaamaan Brightonia Valioliigaan Mestaruussarjan runkosarjan kolmossijasta huolimatta. Marraskuussa 2016 Calderwood jätti Brightonin ja siirtyi pian eroilmoituksensa jälkeen Steve Brucen apuvalmentajaksi Aston Villaan. Brucen ja Calderwoodin pesti päättyi potkuihin lokakuun alussa 2018.


title: Midori Gotō

text: Midori Gotō (s. 25. lokakuuta 1971 Moriguchi, Osaka, Japani) on japanilainen viulisti. Hänestä käytetään usein lyhyttä muotoa Midori. Hän on asunut 11-vuotiaasta Yhdysvalloissa.


title: Midori Gotō

text: Alkuun Midoria opasti viulunsoittoon oma äiti Setsu Gotō, joka oli huomannut kaksivuotiaan tyttärensä musikaalisuuden. Hän oli kuullut Midorin hyräilevän Johann Sebastian Bachin teemaa, jonka lapsi oli kuullut muutama päivä aikaisemmin.


title: Midori Gotō

text: Midorin esiintyi ensimmäisen kerran seitsemänvuotiaana, jolloin hän soitti Paganinin kapriiseja.


title: Midori Gotō

text: Myös Midorin veli Ryu Gotō on konserttiviulisti.


title: Ilja Kaler

text: Ilja Kaler (s. 1963 Moskova) on venäläinen viulisti. Hän on ainoana saavuttanut ykkössijan kolmessa arvostetuimmassa viulukilvassa: Tšaikovski-kilpailussa Moskovassa 1986, Sibelius-viulukilpailussa Helsingissä 1985 ja Paganini-kilpailuissa Genovassa 1981.


title: Wilhelm Backhaus

text: Wilhelm Backhaus ( 26. maaliskuuta 1884 Leipzig, Saksa – 5. heinäkuuta 1969 Villach, Itävalta) oli saksalainen pianisti ja pianopedagogi.


title: Wilhelm Backhaus

text: Backhaus tunnetaan erityisesti tulkinnoistaan Ludwig van Beethovenin teoksista sekä romantiikan ajan musiikista, kuten Johannes Brahmsin sävellyksistä. Häntä arvostettiin myös kamarimuusikkona.


title: Les Tremayne

text: Les Tremayne (16. huhtikuuta 1913 Lontoo, Iso-Britannia – 19. joulukuuta 2003) oli englantilainen näyttelijä, joka esiintyi radiossa, televisiossa ja elokuvissa. Parhaiten hänet muistetaan radionäyttelijänä sarjoista kuten "First Nighter Program", "The Falcon", "Wendy Warren and the News" ja "One Man's Family". Hänen tunnetuimpiin elokuviinsa kuuluu vuonna 1953 tehty Maailmojen sota.


title: Les Tremayne

text: Les Tremayne nimettiin Radio Hall of Fameen vuonna 1995.


title: L'Âme Immortelle

text: L'Âme Immortelle (ranskaa, ) on itävaltalainen yhtye. Yhtyeen musiikkityyli on muuttunut elektronisesta musiikista "Neue Deutsche Härteen". Yhtye sekoittaa kappaleissaan saksaa ja englantia sekä mies- ja naislaulua.


title: L'Âme Immortelle

text: L'Âme Immortellen perustivat vuonna 1996 Itävallassa Thomas Rainer ja Hannes Medwenitsch. Pian Rainerin entinen luokkatoveri Sonja Kraushofer liittyi yhtyeeseen, ja he saivat levytyssopimuksen. Yhtye julkaisi ensimmäisen albuminsa, "Lieder die wie Wunden bluten" seuraavana vuonna MOS Recordsin kautta Liechtensteinissa. Albumista tuli suosittu saksankielisissä gootti-ja industrial -piireissä.


title: L'Âme Immortelle

text: Vuonna 1999 L'Âme Immortelle vaihtoi levy-yhtiönsä MOS Recordsista Trisol Recordsiin. Vuosina 1998-2001 yhtye julkaisi joka vuosi uuden kokopitkän albumin, ja sen suosio kasvoi vuosi vuodelta. Vuonna 2002 Medwenitsch jätti yhtyeen ja Ashley Daynor liittyi yhtyeeseen kitaristiksi. Yhtye julkaisi marraskuussa 2002 uuden singlen "Tiefster Winter". Vuonna 2003 L'Âme Immortelle julkaisi albumit "Als die Liebe starb" sekä "Seelensturm".


title: L'Âme Immortelle

text:
Vuonna 2004 yhtye vaihtoi taas levy-yhtiötään, tällä kertaa Sony BMG MusicEntertainmentiin kuuluvalle Supersonicille. Heidän ensimmäinen singlensä vaihdon jälkeen oli "Brennande Liebe", ja se tehtiin yhteistyönä OOMPH!- yhtyeen kanssa.
Tämän jälkeen yhtye julkaisi albumin "Gezeiten". Levy sisältää joitakin yhtyeen tunnetuimmista kappaleista, mm. "5 Jahre", "Stumme Schreie" sekä "Fallen Angel".


title: L'Âme Immortelle

text: Yhtye julkaisi elokuussa 2006 albumin "Auf deinen Schwingen" ja singlen "Phönix". Kesäkuussa 2007 julkaistiin kokoelma-albumi "10 Jahre".


title: L'Âme Immortelle

text: Joulukuussa 2007 L'Âme Immortelle ilmoitti palanneensa Trisol Recordsille julkaistakseen uuden albuminsa seuraavana vuonna. Tammikuussa 2008 yhtye julkaisikin levyn nimeltä "Namenlos".


title: L'Âme Immortelle

text: Vuonna 2000 Thomas Rainer julkaisi ensimmäisen sooloalbuminsa "Gesellschaft:Mord" yhdessä Joachim Sobczakin kanssa. Seuraavat albumit olivat "Diagnose:Zeit" sekä "Kreuz:X:Feuer".


title: L'Âme Immortelle

text: Vuonna 2007 Reiner julkaisi uuden EP:n nimellä Nachtmahr. EP:n nimi oli "Kunst ist Krieg". Vuonna 2008 ilmestyi ensimmäinen albumi nimeltään "Feuer Frei!". Toinen albumi, "Alle Lust will Ewigkeit" ilmestyi vuonna 2009.


title: L'Âme Immortelle

text: Sonja Kraushoferilla on myös oma sooloprojekti Persephone.


title: Bingo (albumi)

text: Bingo on saksalaisen laulajan ja Die Ärzte –yhtyeen rumpalin Bela B.:n ensimmäisen sooloalbumi, joka julkaistiin 12. toukokuuta 2006.


title: Phil Jackson

text: Philip Douglas "Phil" Jackson (s. 17. syyskuuta 1945 Deer Lodge, Montana) on yhdysvaltalainen kilpauransa päättänyt koripalloilija, koripallovalmentaja ja NBA-seura New York Knicksin toimitusjohtaja (2014–2017).


title: Phil Jackson

text: Jackson on voittanut valmentajana ennätykselliset yksitoista NBA-mestaruutta. Hän on saavuttanut mestaruudet Chicago Bullsissa ja Los Angeles Lakersissa.


title: Phil Jackson

text: Pelaajana Jackson edusti New York Knicksiä ja New Jersey Netsiä vuosina 1968–1980. Hän voitti Knicksin riveissä kaksi mestaruutta.


title: Phil Jackson

text: Jackson toimi Chicago Bullsin päävalmentajana vuosina 1989–1998. Hän johdatti seuran kuuteen mestaruuteen. Chicago voitti kolme peräkkäistä mestaruutta vuosina 1991–1993 ja 1996–1998. Bullsin tähtiä olivat tuolloin Michael Jordan ja Scottie Pippen.


title: Phil Jackson

text: Jackson toimi Los Angeles Lakersin päävalmentajana vuosina 1999–2004. Hän johdatti seuran kolmeen peräkkäiseen mestaruuteen vuosina 2000–2002. Lakersin tähtiä tuolloin olivat Kobe Bryant ja Shaquille O'Neal.


title: Phil Jackson

text: Jackson palasi Los Angeles Lakersin päävalmentajaksi vuonna 2005. Tätä ennen hän piti välivuoden valmentamisesta. Vuonna 2009 hän voitti valmentajauransa kymmenennen mestaruuden, millä hän ohitti Red Auerbachin ennätyksen, ja vuonna 2010 11:nnen.. 2007 Jackson oli yksi viidestä valmentajasta, jotka kutsuttiin tuona vuonna Basketball Hall of Fameen.


title: Phil Jackson

text: Kauden 2010–2011 päätteeksi Jackson ilmoitti vetäytyvänsä valmentamisesta.


title: Phil Jackson

text: Maaliskuussa 2014 Jackson palasi koripallon pariin, kun hänet nimitettiin New York Knicksin toimitusjohtajaksi. Jacksonin sopimus oli viiden vuoden mittainen, mutta hänet erotettiin virasta 28.6.2017.


title: Phil Jackson

text: Pelaajana


title: Phil Jackson

text: Valmentajana


title: Philip Jackson

text: Philip Jackson -nimisiä henkilöitä ovat:


title: Om Shanti Om

text: Om Shanti Om () on ohjaaja-koreografin Farah Khanin ohjaama Bollywood-elokuva, joka ilmestyi vuonna 2007. Sen pääosissa ovat Shahrukh Khan, Deepika Padukone, Kirron Kher, Arjun Rampal ja Shreyas Talpade. Elokuvassa esiintyy myös intialaisia näyttelijöitä ja julkisuuden henkilöitä cameorooleissa. Elokuva parodioi joissain määrin Bollywoodia ja sen kliseitä.


title: Om Shanti Om

text: Suomessa elokuva on esitetty Rakkautta ja Anarkiaa -festivaaleilla vuonna 2008.


title: Om Shanti Om

text: Elokuva kerrotaan kahdessa osassa, menneessä ja nykyajassa.


title: Om Shanti Om

text: Om Prakash Makhija (Shahrukh Khan) ja hänen ystävänsä Pappu (Shreyas Talpade) yrittävät tulla kuuluisiksi näyttelijöiksi. Omin äiti Bela Makhija (Kirron Kher) kannustaa poikaansa, joka tahtoo jonain päivänä olla suuri sankari valkokankaalla. Om on myös rakastunut kuuluisaan ja kauniiseen näyttelijään, Shantipriyaan (Deepika Padukone).


title: Om Shanti Om

text: Om menee katsomaan Shantipriyan uusinta elokuvaa Dreamygirl ja kohtaakin Shantipriyan nopeasti. Myöhemmin Omin ja Shantipriyan ollessa kuvaamassa elokuvaa, Om pelastaa Shantin tulen keskeltä, kun kohtaukseen kuulunut tuli karkaa käsistä. Shanti on tästä erittäin kiitollinen ja heistä tulee ystäviä.


title: Om Shanti Om

text: Om pyytää Shantipriyalta vastapalvelukseksi yhtä iltaa tämän kanssa, ja Shanti suostuu. Heidän illanviettonsa loppuu kumminkin, kun Shanti poistuu yllättäen.


title: Om Shanti Om

text: Seuraavana päivänä Om yrittää puhua Shantipriyalle elokuvan kuvauspaikalla, mutta Shanti on varattu. Om seuraa häntä pukuhuoneeseen, mutta keskustelun sijasta hän kuulee, kuinka Shanti riitelee tuottaja Mukesh Mehran (Arjun Rampal) kanssa. Om saa tietää, että Shantipriya on salaa naimisissa Mukeshin kanssa, ja että tämä myös odottaa Mukeshin lasta. Mukesh vaatii, että heidän suhteensa pidetään salassa, sillä jos heidän liittonsa olisi julkinen, loppuisi Shantipriyan ura eivätkä he voisi kuvata uutta filmiä nimeltä "Om Shanti Om". Shanti ei välitä tästä vaan vaatii, että heidän suhteestaan tehdään virallinen. Mukesh suostuu lopulta, ja sanoo ilmoittavansa asiasta pian. Omin sydän särkyy.


title: Om Shanti Om

text: Eräänä iltana Om huomaa Mukeshin saattavan Shantia "Om Shanti Om"in kuvauspaikalle. Hän odottaa heitä talon ulkopuolella, muttei nää eikä kuule, mitä on tekeillä. Talon sisällä Mukesh kertoo Shantille, että hän peruuttaa elokuvan teon, julkistaa heidän suhteensa sekä kertoo haluavansa suuret häät elokuvan kulisseissa suuren kattokruunun alla, ja että häiden jälkeen kulissit purettaisiin. Shanti on onnensa kukkuloilla, mutta silloin Mukesh ilmaisee vihansa Shantin aiempia vaatimuksia vastaan, ja kertoo pitävänsä häntä syypäänä hänen menestymisensä hidastumiselle. Tämän jälkeen Mukesh tönäisee Shantin maahan ja sytyttää kulissit palamaan jättäen Shantin loukkuun palavaan taloon. Shanti pyytää Mukeshia päästämään hänet pois, mutta Mukesh ei välitä, vaan kävelee kylmästi pois.


title: Om Shanti Om

text: Om puuttu tapahtumaan ja kiirehtii auttamaan Shantipriyan ulos. Mukeshin vartijat kuitenkin huomaavat tämän ja hakkaavat Omin. Vartijoiden lähdettyä Om pääsee taloon sisälle, muttei pysty auttamaan Shantia. Tämän jälkeen huonossa kunnossa oleva Om jää auton alle. Auton omistaja Rajesh Kapoor (Javed Sheikh), kuuluisa näyttelijä, joka on viemässä synnyttävää vaimoaan sairaalaan, vie Omin sairaalaan. Omin kunto ei kestä ja hän kuolee leikkauspöydälle. Muutaman hetken päästä Kapoorin poika syntyy ja hän saa sattumalta nimen Om.


title: Om Shanti Om

text: Loppuelokuvassa esiintyvä Om on Om Kapoor, joka on onnettomuudessa kuolleen Om Prakash Makhijan reinkarnaatio.


title: Om Shanti Om

text: Om Kapoor on nyt 30-vuotias, kuuluisa elokuvatähti, joka elää hienoa elämää. Hän pelkää tulta, muistona entisestä elämästään Om Makhijana, mikä paljastuu tämän ollessa kuvaamassa tanssikohtausta uuteen elokuvaansa.


title: Om Shanti Om

text: Omin seuraava elokuva päätetään kuvata "Om Shanti Om"in palaneissa raunioissa. Kun Om saapuu paikalle, tulee hänelle mieleen muistoja edellisestä elämästään. Pian tämän jälkeen hän tapaa Mukesh Mehran, josta on kolmessakymmenessä vuodessa tullut menestynyt Hollywood-tuottaja. Pian Om muistaa menneen elämänsä kokonaan ja tapaa pitkästä aikaa äitinsä Belan ja ystävänsä Pappun.


title: Om Shanti Om

text: Kostaakseen Shantipriyan kuoleman Om kehittää suunnitelman vakuuttaamalla Mukeshin ottamaan "Om Shanti Om"in uudestaan tuotantoon. Etsiessään elokuvaan uutta Shantipriyaa, he törmäävät Sandhyaan ("Sandyyn"), joka on kuin Shantipriyan peilikuva. Om ja muut kouluttavat Sandyn näyttelemään Shantia ja toteuttavat suunnitelmansa. He sekoittavat Mukeshin pään viemällä hänet uudelleen rakennettuihin "Om Shanti Om"in lavasteisiin ja laittavat Sandyn esittämään Shantia, jotta Mukesh luulee tämän olevan aave. Suunnitelma ei kuitenkaan toimi Mukeshin nähdessä Sandyn etukäteen. Mukesh lähtee tämän perään ja kun Sandy satuttaa kätensä lamppuun, huomaa Mukesh, että häntä on huijattu.


title: Om Shanti Om

text:
Mukesh menee puhumaan asiat selviksi Omin kanssa, mutta he aloittavat tappelun. Yhtäkkiä Shantipriyan oikea aave ilmestyy ja kertoo Omille, että sinä iltana kun hän kuoli, Mukesh tuli hakemaan hänen ruumistaan tulipalon sammuttua. Mukeshin ihmeeksi Shanti ei ollutkaan kuollut, joten tämä hautasi naisen kattokruunun alle. Kun Mukesh yrittää tappaa aaveen luullen tämän olevan Sandy, Om ottaa Mukeshin aseen ja ampuu tätä jalkaan. Mukesh kaatuu suoraan kattokruunun alle siihen kohtaan, missä hänen ja Shantin piti mennä naimisiin. Om aikoo ampua Mukeshia uudestaan tappaakseen tämän, mutta Shantipriyan aave estää häntä ja tiputtaa kattokruunun Mukeshin päälle. Mukesh kuolee heti. Pian Om näkee Sandyn ja Pappun ja tajuaa silloin, että häntä ei auttanutkaan Sandy vaan oikea Shantipriya. Om kerkeää luoda Shantiin vielä silmäyksen ennen kuin tämä katoaa.
Elokuva loppuu siihen, että elokuvan tähdet tulevat ulos limusiinista kuin olisivat menossa elokuvan ensi-iltaan. Viimeinen autosta tuleva henkilö on elokuvan ohjaaja Farah Khan.


title: Om Shanti Om

text: Elokuvan soundtrack julkaistiin 18. syyskuuta 2007. Musiikin ovat säveltäneet Vishal ja Shekhar ja laulunsanat on kirjoittanut Javed Akhtar.


title: Om Shanti Om

text: "Om Shanti Om" rikkoi ennätyksen saamalla ensi-iltansa yli 2 000 elokuvateatterissa ympäri maailmaa. Sen lippuja tilattiin ennakkoon 18 000.


title: Om Shanti Om

text: Elokuvassa on runsaasti viittauksia muihin Bollywood-elokuviin, kuten:


title: Juha Kere

text: Juha Kere (s. 28. elokuuta 1958 Helsinki) on suomalainen geenitutkija, professori. Hän on ollut Tukholmassa Karoliinisen instituutin molekyyligenetiikan professori vuodesta 2001 ja on sen biopankin tieteellinen johtaja vuodesta 2003. Hän on vuodesta 1992 ollut Helsingin yliopiston molekyyligenetiikan dosentti.


title: Juha Kere

text: Kere väitteli tohtoriksi leukemiasta 1989. Sen jälkeen hän toiminut tutkijana Yhdysvalloissa 1990–1993 ja eri tehtävissä Turun ja Helsingin yliopistoissa. Hän oli perustamassa Suomen genomikeskusta ja oli sen johtaja 1998–2001, jolloin hän siirtyi Tukholmaan. Hän on tutkinut kainuulaista geeniperimää ja nousi julkisuuteen ”kaljugeenin” löytäjänä.


title: Juha Kere

text: Kere on ryhmässä, joka valmistelee lääketieteen Nobel-palkinnon valintaa ja on myös varsinaisessa valintatoimikunnassa. Kere sai vuonna 2011 Matti Äyräpään palkinnon.


title: Juha Kere

text: Keren edesmennyt puoliso oli ihotautiopin professori Ulpu Saarialho-Kere.


title: Premonition

text: Premonition voi tarkoittaa ainakin seuraavia:


title: Midori

text: Midori voi tarkoittaa seuraavia asioita:


title: Maailmanennätysten kehittyminen 100 metrin sekauinnissa

text: 100 metrin sekauinnin maailmanennätyksiä on kirjattu vuodesta 1992 lähtien. Matkaa voidaan uida ainoastaan 25 metrin radoilla.


title: Sikorsky S-55

text: Sikorsky S-55, (tunnetaan myös nimellä H-19) on yhdysvaltalainen suuri Sikorskyn valmistama helikopteri.


title: Sikorsky S-55

text: S-55 lensi ensimmäisen kerran 7. marraskuuta 1949. Kopterin tuotanto alkoi vuonna 1950.


title: Sikorsky S-55

text: Yhdysvalloissa tehtiin lisenssillä 1000 S-55-helikopteria ja Englanti (Westland Aircraft), Ranska (Sud-Ouest) ja Japani (Mitsubishi) valmistivat yhteensä 550. Sen pääasiallinen käyttäjä oli Korean sodasta alkaen Yhdysvaltain maavoimat. Muut sotilaskäyttäjät olivat Yhdysvaltain liittolaisia.


title: Sikorsky S-55

text: Suomeen hankittiin yksi S-55, joka oli siviili-ilma-alusrekisterissä tunnuksella OH-HSA. Kopteri on nykyään keräilijän kokoelmissa Sääksmäen Tarttilassa.


title: Kuismala

text: Kuismala () on kylä ja kunta Leningradin alueen Seuloskoin piirissä Venäjällä. Se sijaitsee Pietarin koillispuolella Käkisalmeen johtavan maantien ja rautatien varrella. Radalla on samanniminen asema. Kylässä on asukkaita vajaat 300 ja kunnassa 9 500 henkeä (vuonna 2007). Kunnan hallinnollinen keskus ja suurin asutuskeskus on Kuismalan kylän eteläpuolella sijaitseva Kuzmolovskin () kaupunkimainen taajama (9 000 asukasta vuonna 2007). Myös taajamasta käytetään epävirallisesti venäjänkielistä nimeä Kuzmolovo.


title: Kuismala

text: Kylän nimi juontuu ortodoksisesta ristimänimestä Kuisma (). Toiseen maailmansotaan saakka sitä asuttivat Toksovan seurakuntaan kuuluneet inkerinsuomalaiset. Kuzmolovskin taajama syntyi 1950-luvulla rakennetun kemian tutkimusinstituutin yhteyteen. Kaupunkimaisen taajaman statuksen se sai vuonna 1961. Nykyään siellä on tanskalaisen Aller Petfood -yhtiön tehdas, joka valmistaa lemmikkieläinten ruokasäilykkeitä. Suurin osa asukkaista käy töissä Pietarissa.


title: Kuismala

text: Kuismalan kylän ja taajaman lisäksi kuntaan kuuluu Kujalan () kylä. Taajamasta on paikallisjuna- ja reittitaksiyhteys Pietariin.


title: Kuismala

text: Kunnan päämies on Vladimir Slastjon, kunnanhallinnon päämies Svetlana Prohorenko.


Parhaan kaksikelaisen lyhytelokuvan Oscar-palkinto oli Yhdysvaltain elokuva-akatemian vuosittain jakama Oscar-palkinto. Sitä jaettiin vuodesta 1936 vuoteen 1956 ja sen pystyivät saamaan lyhytelokuvat, jotka mahtuivat kahdelle kelalle. Palkinto edelsi nykyistä parhaan lyhytelokuvan palkintoa. Useimmin palkinnon voitti Walt Disney, joka sai sen viidesti. Kolmeen voittoon ylsi Gordon Hollingshead.


title: Pickawayn piirikunta

text: Pickawayn piirikunta on piirikunta Ohiossa, Yhdysvalloissa, jonka hallintokeskus on Circleville.


title: Pickawayn piirikunta

text: Pickawayn naapuripiirikuntia ovat Franklin pohjoisessa, Fairfield idässä, Hocking kaakossa, Ross etelässä, Fayette lounaassa ja Madison lännessä.


title: Pickawayn piirikunta

text: Piirikunnassa oli vuoden 2010 väestönlaskennassa 55 698 ihmistä. Etniset ryhmät jakautuvat valkoisiin, joita on 94,7%, mustiin (3,6%), alkuperäisamerikkalaisiin (0,2%) ja aasialaisiin (0,4%).


title: Pickawayn piirikunta

text: Kotitalouden mediaanitulo on 51 418 dollaria ja köyhyysrajan alapuolella oli 13,1% väestöstä 2007–2011 välisenä aikana.


title: Pukra

text: Pukra () on taajama ja maalaiskunta Leningradin alueen Seuloskoin piirissä Venäjällä. Se sijaitsee heti Pietarin kaupungin rajan pohjoispuolella Pietarin kehätien läheisyydessä. Taajamassa on asukkaita 4 600 ja kunnassa 6 100 henkeä (vuonna 2007).


title: Pukra

text: Pukran huvila-asutus on syntynyt 1800–1900-lukujen vaihteessa. Nimi perustuu maastoa kuvaavaan venäjän sanaan "bugry" (”kummut, mäet”). Taajamassa toimii Pukran maatalousyritys, Scandic Constructionin talotehdas ja Mega-Parnasin kauppakeskus. Rakenteilla on Euroopan suurimmaksi sanottu ostos- ja vapaa-ajan keskus Nevski Kolizei. Suunnitteilla on myös kolme suurta automyymälää.


title: Pukra

text: Kunnan hallinnollinen keskus on Pukran taajama. Lisäksi siihen kuuluu 7 kylää: Enkkola (), Korpiselkä, Mistola (), Mäntysaari ), Poroskylä (), Savotškino () ja Särky (). Ennen toista maailmansotaa seudulla asui inkerinsuomalaisia, jotka kuuluivat Haapakankaan ja Toksovan luterilaisiin seurakuntiin.


title: Pukra

text: Pukrasta on linja-autoyhteys Pietariin, Toksovaan ja Jukkiin. Kunnan alueella sijaitsee laskettelukeskus Ohta-Park.


title: Pukra

text: Kunnan ja samalla myös kunnanhallinnon päämies on Gennadi Šorohov.


title: Attila Czene

text: Attila Czene (20. kesäkuuta 1974 Szeged) on unkarilainen entinen uimari ja olympiavoittaja. Hän voitti Atlantassa vuonna 1996 pidetyissä kesäolympialaisissa olympiakultaa 200 metrin sekauinnissa, juuri ennen Suomen Jani Sievistä. Neljä vuotta aikaisemmin Barcelonan kesäolympialaisissa Czene oli jo voittanut pronssia kyseisellä matkalla. Uransa aikana hän voitti myös kolme MM-pronssia sekä kolme EM-hopeaa.


title: Heiskasen kanssa kun heiluttiin

text: Heiskasen kanssa kun heiluttiin on Juha ”Watt” Vainion sanoittama, säveltämä ja esittämä kappale vuodelta 1984. Kappale julkaistiin vuonna 1984 singlen ”Mummun aineet” b-puolella ja vuonna 1985 albumilla "Elämää ja erotiikkaa".


title: Heiskasen kanssa kun heiluttiin

text: Kappale on balladimainen, ja se kertoo tarinan laulun minästä ja hänen nuoruudenkaveristan Heiskasesta. Kaverukset olivat olleet yhteisellä matkalla Tukholmaan, ja Heiskanen päätti jäädä sinne. Laulun minä ei jäänyt Heiskasen tapaan Tukholmaan, koska hän ”vierasti kieltä vaikeaselkoista”. Laulussa hän muistelee ystäväänsä uudella Tukholman reissulla, jonne hän lähti yksin. Hän ei kuitenkaan poistu satamassa edes hytistään, sillä reissu ei tunnu ilman ystävää samalta kuin ennen.


title: Heiskasen kanssa kun heiluttiin

text: Kappale äänitettiin Helsingin Takomo-studioilla vuonna 1984. Sen äänitti Jukka Teittinen ja tuotti Jaakko Salo. Kappaleella soittavat seuraavat muusikot:


title: Heiskasen kanssa kun heiluttiin

text: Finndisc Delta julkaisi kappaleen vuonna 1984 singlen ”Mummun aineet” b-puolella ja vuotta myöhemmin Vainion studioalbumilla "Elämää ja erotiikkaa". Myöhemmin kappale on julkaistu Vainion kokoelmilla "20 suosikkia – Albatrossi", "Legendan laulut – Kaikki levytykset 1963–1990" ja sen tiivistelmällä "Legendan laulut – 48 mestariteosta".


title: Heiskasen kanssa kun heiluttiin

text: Vesa-Matti Loirin versio kappaleesta on hänen vuonna 2004 julkaistulla albumillaan "Ystävän laulut II".


National Board of Review of Motion Pictures (kutsutaan yleisesti myös pelkästään nimellä National Board of Review, lyhennettynä NBR) on vuonna 1909 perustettu newyorkilainen voittoa tavoittelematon yhdistys, jonka tavoitteena on edistää tukea sekä Yhdysvaltalaista että ulkomaalaisia elokuvia sekä taiteena että viihteenä.


title: National Board of Review of Motion Pictures

text: NBR jakaa vuosittain palkintoja useassa kategoriassa elokuville. Tämän lisäksi sen toimintaan kuuluu elokuvan tekemisen jokaista osa-aluetta kehittävien kommentien antaminen sekä opetuksellisten ohjelmien ja seminaarien tuottamineen elokuva-alan opiskelijoille.


text: NBR perustettiin vuonna 1909 sensuurin vastaisena organisaationa. Se perustettiin vastaiskuna New Yorkin pormestarin George Brinton McClellanin päätökselle lopettaa elokuvien esitysluvat jouluaattona 1908, sillä pormestari epäili uuden median heikentävän yhteisön moraalia. Organisaatiota olivat perustamassa monet teattereiden omistajat Marcus Loewin johdolla ja tuon ajan merkittävimmät elokuvayhtiöt.


text: NBR jakaa vuosittain palkintoja seuraavissa kategorioissa:


title: Virtasen maalitehdas

text: Virtasen maalitehdas on paraislainen maaleja ja lakkoja valmistava yritys, joka keskittyy erilaisten perinnemaalien valmistukseen. Yritys on perustettu vuonna 1979, mutta tehtaan perustaja Aimo Virtanen aloitti maalien valmistuksen Paraisilla jo vuonna 1959. Useimmat nykyiset maalit perustuvat edelleen hänen kehittämilleen resepteille.


title: Virtasen maalitehdas

text: Yrityksen tunnetuin tuote ovat Virtasen vuonna 1963 kehittämä pellavaöljypohjainen neljän öljyn laatumaali. Valmistajan mukaan sen etuina muihin pellavaöljymaaleihin sekä erityisesti latekseihin verrattuna on parempi hengittävyys ja hyvä imeytyminen puuhun. Ulkoseinämaalien ja kyllästeiden lisäksi tehdas tuottaa myös akryyli- ja peltikattomaaleja sekä esimerkiksi homeenpoistoainetta.


title: NBR

text: NBR on lyhenne ja se voi viitata seuraaviin asioihin:


title: Jukinkylä

text: Jukinkylä eli Jukki () on kylä ja maalaiskunta Leningradin alueen Seuloskoin piirissä Venäjällä. Se sijaitsee Karjalankannaksella heti Pietarin kaupungin rajan pohjoispuolella. Kylässä on asukkaita 700 ja kunnassa 2 300 henkeä (vuonna 2007).


title: Jukinkylä

text: Kunnan hallinnollinen keskus on Jukin taajama. Lisäksi siihen kuuluu 4 kylää: Haapaoja (), Luuppola (), Saarselki () ja Vaskisavotta (). Ennen toista maailmansotaa seudulla asui inkerinsuomalaisia, jotka kuuluivat Haapakankaan luterilaiseen seurakuntaan.


title: Jukinkylä

text: Nykyään Jukki on suosittua huvila- ja vapaa-ajanviettoseutua. Siellä toimii laskettelukeskus Jukki-Park.


title: Jukinkylä

text: Kunnan päämies on Igor Petrov, kunnanhallinnon päämies Aleksandr Sazonov.


title: Martti Tulenheimo

text: Martti Akseli Tulenheimo (vuoteen 1906 Thulé; 20. maaliskuuta 1883 Kangasala − 18. lokakuuta 1945 Kangasala) oli suomalainen insinööri ja urkujenrakentaja, tehtailija Bror Axel Thulén poika. Hän sai teollisuusneuvoksen arvonimen vuonna 1943.


title: Martti Tulenheimo

text: Tulenheimo valmistui insinööriksi Polyteknillisen opiston koneenrakennusosastolta vuonna 1908 ja työskenteli kaksi vuotta tanskalaisessa Marcussenin urkurakentamossa. Hän toimi vuodesta 1912 isoisänsä, Ruotsista Suomeen muuttaneen Anders Thulén (1813–1872) Kangasalle vuonna 1843 perustaman Kangasalan Urkutehtaan johtajana. Yhdessä Oskar Merikannon kanssa hän julkaisi vuonna 1916 kirjan "Urut, niiden rakenne ja hoito".


title: Martti Tulenheimo

text: Sisällissodan aikana Tulenheimo toimi Kangasalan suojeluskunnan esikunnassa. Tulenheimo osallistui 1930-luvulla näkyvästi Lapuanliikkeen ja Isänmaallisen Kansanliikkeen toimintaan, joten hän suuntautui poliittisesti oikeistolaisemmin kuin useimmat sukulaisensa. Tulenheimo kuului Mäntsälän kapinan (27. helmikuuta – 6. maaliskuuta 1932) johtomiehiin, mistä hänet tuomittiin Turun hovioikeudessa kuuden kuukauden ehdolliseen vankeuteen.


title: Martti Tulenheimo

text: Tulenheimon kuoltua Kangasalan Urkutehtaan toimintaa jatkoi vuoteen 1983 saakka hänen poikansa, insinööri Pertti Tulenheimo (1923−1983).


title: Martti Tulenheimo

text: Martti Tulenheimon veljiä olivat lakimies, poliitikko ja professori Antti Tulenheimo (4.12.1879 Kangasala – 3.9.1952 Helsinki), asianajaja Eino Tulenheimo (28. toukokuuta 1885 Kangasala – 2. syyskuuta 1962 Helsinki) ja asianajaja Olli Tulenheimo (24.2.1891 Kangasala – 22.6.1971 Turku). Heidän sisarensa Katri (6.6.1881–21.11.1953) avioitui teologian tohtori ja poliitikko Paavo Virkkusen (vuoteen 1906 Snellman, 27.9.1874 Pudasjärvi – 13.7.1959 Pälkäne) kanssa. Heidän äidinpuoleinen isoisänsä oli valtiopäivämies Agathon Meurman (9.10.1826 Kangasala – 17.1.1909 Helsinki) ja serkkunsa arkkitehti sekä asemakaavaopin professori Otto-Iivari Meurman (4.6.1890 Ilmajoki – 19.8.1994 Helsinki). Tulenheimon puoliso oli lääketieteen lisensiaatti Eva Debora Heman, heidän tyttärensä Eva Eila Tellervo Asztalos (s. 3.7.1918) oli lääkäri ja ekonomi.


title: Johan Holm (jääkäri)

text: Johan Arne Holm (16. lokakuuta 1894 Tampere – 18. elokuuta 1973) oli suomalainen jääkärivänrikki.


title: Johan Holm (jääkäri)

text: Holmin vanhemmat olivat työnjohtaja Johan Oskar Hemming Holm ja Lydia Olivia Ahlstedt. Hänet vihittiin avioliittoon vuonna 1920 Alma Alexandra Bomin kanssa. Holm kävi kansakoulun.


title: Johan Holm (jääkäri)

text: Tämä tamperelainen puutarhuri liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 21. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin pataljoona 3. komppaniaan 4. elokuuta 1917.


title: Johan Holm (jääkäri)

text: Holm saapui Suomeen (Vaasaan) jääkäreiden pääjoukon mukana jefreitteriksi ylennettynä 25. helmikuuta 1918. Hänet komennettiin Suomen sisällissotaan komppanianvääpeliksi 5. Jääkärirykmentin 14. jääkäripataljoonan 2. komppaniaan ja otti osaa taisteluihin Karjalankannaksella.


title: Johan Holm (jääkäri)

text:
Holm palveli sisällissodan jälkeen edelleen 5. Jääkärirykmentissä, josta muodostettiin pian sodan päättymisen jälkeen Kuopion jalkaväkirykmentti n:o 4. Hän toimi rykmentissä 5. komppanian vääpelinä, josta hänet siirrettiin 5. syyskuuta 1918 alkaen Itämeren jalkaväkirykmentti n:o 1:een, josta taasen muodostettiin myöhemmin Porin rykmentti. Rykmentissä hänet sijoitettiin aluksi komppanianvääpeliksi 2:een ja 15. tammikuuta 1919 alkaen 3. komppaniaan. Helmikuun 15. 1920 hänet siirrettiin Helsingin komennuskomppaniaan puolustusministeriöön komennetun joukkueen johtajaksi ja edelleen määrättiin 1. toukokuuta 1925 alkaen komppanian vääpeliksi ja 1. toukokuuta 1928 alkaen puolustusministeriön kirjapainon johtajaksi.
Talvisodan aikana Holm toimi edelleen kirjapainon johtajana puolustusministeriössä, josta hänet komennettiin Sotatalousosaston esikuntaan jatkosodan puhjettua. Hänet siirrettiin vielä ennen sotien loppumista Helsingin Varuskuntapataljoonaan, josta hän erosi vakinaisesta palveluksesta vuonna 1945 ja siirtyi järjestysmieheksi Helsingin kaupungin liikennelaitokselle, missä hän palveli vuoteen 1948 saakka. Hänet haudattiin Vantaalle.


title: FK BATE

text: FK BATE ( ja ) on jalkapalloseura Barysausta Valko-Venäjältä.


title: FK BATE

text: FK BATE perustettiin alun perin vuonna 1973 Barysaun auto- ja traktorisähkölaitetehtaan (BATE) jalkapalloseuraksi, ja se voitti kolmesti Valko-Venäjän SNT:n sisäisen mestaruussarjan ennen hajoamistaan vuonna 1981. Seura palautettiin henkiin vuonna 1996, ja jo kaudeksi 1998 se nousi Valko-Venäjän korkeimpaan liigaan, jossa se on siitä lähtien pelannut. Se on voittanut liigan mestaruuden kaikkiaan kymmenen kertaa, viimeksi vuonna 2013. BATE onkin yksi Valko-Venäjän suurimmista ja menestyneimmistä jalkapalloseuroista.


title: FK BATE

text: Kesällä 2008 BATE selvitti tiensä kolmen karsintakierroksen kautta kauden 2008–2009 Mestarien liigan lohkovaiheeseen. Se oli ensimmäinen valkovenäläisseura, joka ylsi kolmannelle karsintakierrokselle.


title: FK BATE

text: Muun muassa Valko-Venäjän maajoukkueen kapteeni Aljaksandr Hleb aloitti ammattilaisuransa BATE:ssa.


20th Century Masters – The Millennium Collection: The Best of Rainbow on Rainbow-yhtyeen vuonna 2000 julkaistu kokoelma-albumi.


title: Bioekvivalenssi

text: Bioekvivalenssi on lääkevalmisteiden biologinen samanarvoisuus, joka todetaan kliinisin potilaskokein. Lääkevalmisteita pidetään biologisesti samanarvoisina, jos niiden pitoisuus-aikaprofiilit vertailevassa imeytymistutkimuksessa ovat niin samanlaiset, ettei ole odotettavissa eroja lääkkeen tehossa tai sen mahdollisesti aiheuttamissa haittavaikutuksissa. Rinnakkaislääkkeen bioekvivalenssi alkuperäisvalmisteen kanssa tutkitaan myyntiluvan haun yhteydessä. Biologinen samanarvoisuus on keskeisimpiä rinnakkaislääkkeen myyntiluvan myöntämisen ehtoja.


title: Bioekvivalenssi

text: Bioekvivalenssia tutkittaessa potilaille annostellaan alkuperäis- ja rinnakkaislääkettä sama määrä ja lääkeaineen pitoisuutta potilaan veressä tarkkaillaan ajan suhteen. Jotta rinnakkaislääke olisi alkuperäisvalmisteen kanssa biologisesti samanarvoinen, lääkkeen imeytynyt kokonaismäärä ja pitoisuuden huippu saavat poiketa alkuperäisvalmisteen arvoista enintään 20 prosenttia. Ero ei ole yleensä kliinisesti merkittävä. Lääkkeen teho on suhteessa pitoisuuden tai annoksen logaritmiin, mistä johtuen 20 prosentin ero lääkkeen pitoisuudessa veressä tai vaikutuspaikassa vaikuttaa tehoon vain noin seitsemän prosenttia. Imeytyneen lääkeaineen määrällä tai pitoisuudella mitattuna esimerkiksi antibioottirinnakkaisvalmisteiden keskimääräinen ero alkuperäisvalmisteeseen verrattuna on ollut Suomessa nollasta viiteen prosenttiin.


title: Lieskula

text: Lieskula () on kylä ja maalaiskunta Leningradin alueen Seuloskoin piirissä Venäjällä. Se sijaitsee Karjalankannaksen eteläosassa Pietarin ja Käkisalmen välisen rautatien varrella. Kylässä 4 300 ja kunnassa 8 200 asukasta (vuonna 2011).


title: Lieskula

text: Lieskulan kunnan pinta-ala on 165,7 neliökilometriä. Se rajoittuu pohjoisessa Seloskoin piirin Kuivaisin, idässä ja etelässä Toksovan ja lännessä Ohalatvan kuntiin. Pinta-alasta 53,8 % on metsää, 31,2 % maatalousmaata, 6,6 % sotilasaluetta ja 5,0 % asuinaluetta.


title: Lieskula

text: Kunnan alueella virtaavat Vuoleenjoki, Nenimäisenjoki eli Grusinajoki (ven. "Gruzinka"), Kalmankajoki, Palajoki, Raasjoki ("Pippolovka"), Halosinjoki ("Roika"), Rohmajoki ("Rohma"), Rohmaoja ("Sifolovka"), Sumosoja, Roikanpuro ("Tšornaja") ja Jatkojoki ("Jatki"). Järviä ovat Valkjärvi ("Valkijarvi"), Itkolampi, Matalajärvi ("Madalajarvi"), Parakkilampi ("Nirgynjarvi"), Perolambi, Roikanjärvi ("Roika"), Saarijärvi ("Sarijarvi") ja Syväjärvi ("Sjuvejarvi").


title: Lieskula

text: Kunnan hallinnollinen keskus on Ylä-Osselkin kylä (ven. "Verhnije Oselki"). Keskuskylän ja Lieskulan lisäksi kuntaan kuuluvat Osselkin taajama ("Oselki"), Osselkin ja Perin asematajaamat sekä seitsemän kylää: Ala-Osselki ("Nižnije Oselki"), Anjala ("Anjalovo"), Haapsaari ("Gapsary"), Hittola ("Hittolovo"), Kiiskilä ("Kiskelovo"), Lehtoinkylä ja Rohma.


title: Lieskula

text: Yli puolet kunnan väestöstä asuu Lieskulassa. Yli tuhannen asukkaan paikkakuntia ovat Osselkin taajama ja Ylä-Osselki. Kunnan alueella on 15 400 kesämökki- ja puutarhapalstaa, joiden perusteella loma-asukkaiden määräksi voidaan arvioida 37 000 henkeä.


title: Lieskula

text: Seudulla on asunut inkerinsuomalaisia, jotka kuuluivat Lempaalan ja Toksovan luterilaisiin seurakuntiin. Vuonna 1848 Lieskulan kylässä asui 70 äyrämöistä ja 16 Suomen suomalaista. Ennen 1860-luvun alkua kylän talonpojat olivat tilanomistajan maaorjia.


title: Lieskula

text: 1800- ja 1900-lukujen vaihteessa Lieskulan kuului Pietarin kihlakunnan Kuivaisin volostiin. Vuonna 1896 siellä oli 23 taloa ja 159 asukasta, koulu, kauppa ja sepän paja. Vuonna 1926 perustettiin Kuivaisin piirin Lieskulan suomalainen kyläneuvosto, johon kuuluivat myös Anjalan, Haapsaaren, Halosin ("Halozi"), Kiiskilän, Oinaalan ("Oinolovo"), Osselkin, Tirrasmäen ("Tirrozi") ja Vennäinkylän kylät sekä Perin asema. Kyläneuvostossa oli lähes 2 000 asukasta, joista suomalaisia oli 1 300 ja venäläisiä 600. Lieskulan kylässä asui vuonna 1926 135 suomalaista, 97 venäläistä ja kolme puolalaista. Kansallinen kyläneuvosto lakkautettiin vuonna 1939 ja suomalaiset karkotettiin muualle Neuvostoliittoon toisen maailmansodan aikana. Kylän osat oli Summasmäki, Keskikylä (suvut: Tirranen, Pentikäinen, Halonen, Suutarinen, Tuuhas), Seppälänmäki (Joronen, Tirranen, Hulkkonen) ja Revonpesät (Löyskä, Tuuhas).


title: Lieskula

text: Lieskulan kautta kulkee Pietarin, Metsäpirtin ja Käkisalmen välinen päällystetty maantie R33. Kunnan alueella on myös osia Pietarin ja Sortavalan välisestä A121-maantiestä. Pietarista pohjoiseen suuntautuvan rautatien varrella on Osselkin ja Perin asemat sekä Lieskulassa sijaitseva 39. kilometrin pysäkki. Rautatiellä liikennöi 32 matkustajajunaparia vuorokaudessa. Kunnasta on linja-autoyhteydet Prospekt Prosveštšenijan (25 kilometriä keskuskylästä) ja Devjatkinon (noin 30 kilometriä) metroasemille. Myös Perin aseman ja Osselkin välillä on linja-autoreitti.


title: Lieskula

text: Tärkeimmät työnantajat ovat Venäjän rautateiden korjauspaja Haapsaaressa sekä Nevan suurkanala Lieskulan koillispuolella. Ala-Osselkin eteläpuolella on maatalousyritys Rutšjin sikala. Kunnassa on myös pienimuotoista metalli-, ompelimo-, puunjalostus- ja rakennustarviketeollisuutta. Suuri osa väestöstä työskentelee erilaisissa palveluammateissa.


title: Lieskula

text: Lieskulan kylän palveluihin kuuluu kaksi lastentarhaa, keskikoulu, musiikkikoulu, kulttuuritalo, poliklinikka, posti ja pankki. Eräitä julkisia palveluja on myös Osselkissa ja Ylä-Osselkissa.Kulttuuriperintökohteita ovat Ylä-Osselkin, Kerrin ja Lieskulan kartanoiden puistoalueet sekä 1930-luvulla rakennettu linnoitusrakennelma Ylä-Osselkin lähellä.


title: Mark Priestley

text: Mark Priestley (s. 9. elokuuta 1976 Perth, Australia – 27. elokuuta 2008 Sydney, Australia) oli australialainen näyttelijä. Hänet tunnettiin erityisesti sarjasta "All Saints", jossa hän esitti Dan Goldmania.


title: Mark Priestley

text: Mark Priestley teki itsemurhan 27. elokuuta 2008 hyppäämällä hotellin ikkunasta. Hän oli 32-vuotias.


title: Rauhan Tervehdys

text: Rauhan Tervehdys on vuonna 1907 perustettu seurakuntalehti, joka ilmestyy Oulun seurakuntayhtymän, Hailuodon, Kempeleen, Limingan, Lumijoen, Muhoksen, Siikalatvan ja Tyrnävän alueella.


title: Rauhan Tervehdys

text: Lehden levikki on vuonna 2015 noin 95 000 ja se ilmestyy 14 seurakunnan alueella torstaisin ja kesällä joka toinen viikko. Lehteä julkaisee Rauhan Tervehdys ry ja lehden päätoimittajana toimii Heli Väyrynen.


title: Rauhan Tervehdys

text: Rauhan Tervehdys oli alun perin hartauslehti, jota komministeri Uno Wegeliuksen perustama Oulun Veljeyspiiri kävi toimittamaan. Ensimmäinen lehti, numeroltaan 0, ilmestyi nelisivuisena 21. joulukuuta 1907. Toimitustyötä hoiti Wegeliuksen ohella kaksi muuta henkilöä. Lehden alkuaikojen levikki oli noin 2 000 kappaletta Oulussa ja lähiympäristössä, vuonna 1955 se oli 4 000, vuonna 1958 9 000, vuoden 1963 alussa 31 000 ja 2000-luvun jälkipuoliskolla jo noin 100 000. Lehti muistutti alun perin paljon samoihin aikoihin perustettua Kotimaa-lehteä. Varsinaisia uutisia ja valokuvia lehdessä oli vuodesta 1917 alkaen, jolloin sen päätoimittajaksi tuli Georg Waenenberg. Hän toimi tehtävässä aina vuoteen 1931 saakka. Lehden toimitus sijaitsi Oulun NMKY:n tiloissa vuoteen 1940 asti.


title: Rauhan Tervehdys

text: 1932 alkaen päätoimittajaksi tuli Aarno J. Carlsted, vuodesta 1941 vuoteen 1948 tehtävässä toimi Oskari Heikinheimo ja hänen jälkeensä vuoteen 1962 saakka Juhani Reinilä. Pentti Huttunen aloitti päätoimittajana seuraavana vuonna, mutta jo 1965 häntä seurasi Eino J. Pietilä, joka oli tässä toimessa vuoteen 1976 asti. Hänen jälkeensä päätoimittajina olivat Risto Pontela osittain ja sittemmin Arvi Seppänen, Erkki Jokela, Risto Laitila sekä ensimmäinen varsinainen päätoimittaja Tuomo Korteniemi vuodesta 1980 vuoteen 1986. Hänen sijaisenaan toimi jonkin aikaa Pekka Koivisto, minkä jälkeen lehden päätoimittaja oli Marjaana Knuutila vuoteen 1994, Maarit Peltoniemi vuoteen 2004 ja Lea Lappalainen vuoteen 2005 saakka. Vuodesta 2006 päätoimittaja on ollut Janne Kankaala.


title: Rauhan Tervehdys

text: Lehden lukijoille tuttu on myös sen pitkäaikainen pilapiirtäjä Erkki Kiiski.


title: Rauhan Tervehdys

text: Oulun Seurakunnallinen Veljeyspiiri julkaisi lehteä vuoteen 1921 saakka, sitten Pohjois-Pohjanmaan Nuorten Kristillinen Piirijärjestö, vuodesta 1939 alkaen nimeltään Oulun hiippakunnan Nuorten Kristillinen Piirijärjestö, aina vuoteen 1986 saakka. Tämän jälkeen lehden nimeä kantava yhdistys otti julkaisemisen hoitaakseen.


title: Rauhan Tervehdys

text: Äänilehtiversiona Rauhan Tervehdys alkoi ilmestyä vuonna 1989 ja sähköisenä eli internet-versiona vuonna 2001. Vuoden 2012 alussa lehden nettisivujen sisältöä laajennettiin, ja nykyisin pdf-muotoisen näköislehden lisäksi sivuilla julkaistaan suurin osa lehden jutuista. Rauhan Tervehdykselle perustettiin kesällä 2010 myös oma Facebook-sivu.


20th Century Masters – The Millennium Collection: The Best of Uriah Heep on Uriah Heep-yhtyeen vuonna 2001 julkaistu kokoelma-albumi.


title: Simetsa

text: Simetsa () on kylä, taajama ja maalaiskunta Leningradin alueen Volossovan piirissä Venäjällä. Se sijaitsee Keski-Inkerin ylängöllä Pietarin ja Narvan välisen maantien varrella. Taajamassa on asukkaita 1 400 ja kunnassa 1 700 henkeä (vuonna 2006).


title: Simetsa

text: Kunnan hallinnollinen keskus on Simetsan taajama. Lisäksi siihen kuuluu 10 kylää: Iljussa, Koljatitsa (), Kortsina (), Metana (), Negoditsy (), Pruusitsa (), Pujanitsa (), Serenkkovitsa (), Simetsa ja Tirkkovitsa.


title: Simetsa

text: Kaprion lääniin kuulunut Iljussan pogosta mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Alue on historiallisesti ollut etupäässä venäläisten asuttamaa. 1800-luvun lopulla ja 1900-luvun alussa seudulle muutti paljon virolaisia uudisasukkaita, jotka muodostivat enemmistön Simetsan kylän asukkaista. Harvat inkerinsuomalaiset kuuluivat Moloskovitsan luterilaiseen seurakuntaan.


title: Simetsa

text: Simetsassa toimii maatalousyritys ZAO Trud. Taajamasta on linja-autoyhteys Pietariin, Pekunitsaan ja Jaamaan.


title: Simetsa

text: Seudun nähtävyksiä ovat Simetsan pyhän Nikolaoksen kirkko, Tirkkovitsan vanha postiasema ja Kristuksen käsittä tehdyn ikonin kirkko sekä pyhän Nikolaoksen kirkko Iljussassa.


title: Simetsa

text: Kunnan ja samalla myös kunnanhallinnon päämies Vladimir Kamenik.


title: Skotlannin cup

text: Skotlannin cup, viralliselta nimeltään "Scottish Football Association Challenge Cup", on Skotlannin jalkapalloilun kansallinen cup-kilpailu.


title: Skotlannin cup

text: Skotlannin cup-pokaali on peräisin jo vuodelta 1873, mikä tekee siitä yhden maailman vanhimmista edelleen jaettavista pokaaleista. Englannin FA Cupia pelattiin jo vuonna 1871, mutta pokaali on paljon nuorempi. Ensimmäisen kerran Skotlannin cupista pelattiin kaudella 1873–1874, jolloin pokaalista kilpaili 16 joukkuetta. Loppuottelussa Queen's Park voitti Clydesdalen maalein 2–0. Queen's Park hallitsi ennen 1900-luvun vaihdetta skotlantilaista jalkapalloilua ja saavutti kaikkiaan kymmenen cup-mestaruutta. Menestyneimmät cup-joukkueet ovat kuitenkin glasgowilaiset paikalliskilpailijajoukkueet Celtic ja Rangers, joilla on molemmilla yli 30 cup-voittoa.


title: Skotlannin cup

text: Skotlannin cup pelataan kullakin kierroksella yhdestä voitosta. Joka kierroksella joukkueet arvotaan vastakkain, ja ensimmäisenä arvottu joukkue on kotijoukkue. Tasapelin tullessa pelataan uusintaottelu vierasjoukkueen kotikentällä. Mikäli uusintaottelukin päättyy tasan, pelataan jatkoaika ja tarvittaessa järjestetään rangaistuspotkukilpailu. Välieristä lähtien ottelut pelataan puolueettomilla kentillä, eikä uusintaotteluita käydä. Loppuottelu pelataan kansallisstadionilla Hampden Parkilla.


title: Skotlannin cup

text: Skotlannin valioliigan joukkueet tulevat cupiin mukaan neljännellä kierroksella, samoin parhaimmat mestaruussarjajoukkueet. Heikommat mestaruussarjajoukkueet samoin kuin alempien sarjatasojen joukkueet tulevat mukaan kierrosta aikaisemmin.


title: Skotlannin cup

text: Cupin voittaja pääsee Eurooppa-liigaan. Mikäli cupin voittaja on liigassa jo varmistanut paikkansa esimerkiksi Mestarien liigaan, menee cup-voittajan Eurooppa-liigan paikka liigassa parhaiten sijoittuneelle joukkueelle, jolla ei vielä ole eurocup-paikkaa.


title: Huddersfield Town AFC

text: Huddersfield Town Association Football Club on jalkapallojoukkue Huddersfieldistä, West Yorkshirestä, Englannista. Seura perustettiin vuonna 1908. Se nousi Englannin Mestaruussarjasta Valioliigaan kaudella 2016–2017 kaatamalla Readingin maalein 4–3 rangaistuspotkukilpailun päätteeksi.


title: Huddersfield Town AFC

text: Huddersfield nousi Englannin 1. divisioonaan kauden 1919–1920 päätteeksi. Samana vuonna se selviytyi FA Cupin loppuotteluun, jonka se hävisi kuitenkin Aston Villalle jatkoajan jälkeen 0–1. Huddersfield oli ensimmäinen seura, joka voitti Englannin liigamestaruuden kolmella peräkkäisellä kaudella: 1923–1924, 1924–1925 ja 1925–1926. Ne ovat toistaiseksi seuran ainoat mestaruudet ja viimeksi se on pelannut maan pääsarjassa, tuolloisessa 1. divisioonassa, kaudella 1971–1972 Ian Gravesin valmennuksessa. FA Cupin Huddersfield voitti vuonna 1922 kukistettuaan loppuottelussa Prestonin 1–0. Seuran kulta-aikojen kuuluisin valmentaja oli sittemmin Arsenalissa menestynyt Herbert Chapman, joka valmensi Huddersfieldin kahteen mestaruuteen 1920-luvulla ennen siirtymistään Lontooseen.


title: Huddersfield Town AFC

text: Huddersfieldin kotikenttänä toimi seuran perustamisesta lähtien Leeds Road vuoteen 1994 saakka. Tuolloin seura siirtyi nykyiselle stadionilleen, joka tunnettiin aluksi "Alfred McAlpine Stadiumina". Nykyisin sen nimi on Galpharm Stadium.


title: Leea

text: Leea on suomalainen naisen etunimi, heprealaisperäisen Lea-nimen muunnos. Leean nimipäivä on 5. tammikuuta, jolloin on myös Lean nimipäivä. Leea tarkoittaa lehmää. Väestörekisterikeskuksen tietojen mukaan vuoden 2009 loppuun mennessä Leea on Suomessa annettu nimeksi 1385 henkilölle.


title: Servilius

text: Servilius oli arvostettu roomalainen patriisisuku, jonka sanottiin saapuneen Alba Longasta. Tasavallan loppuaikoina ilmestyi myös plebeijisukuun kuuluneita Serviliuksia.


title: Marian McPartland

text: Marian McPartland (20. maaliskuuta 1918 Slough, Englanti, Yhdistynyt kuningaskunta – 20. elokuuta 2013 New York, Yhdysvallat) oli Yhdysvalloissa asunut jazzpianisti, joka tunnettiin erityisesti jazzmusiikin popularisoijana viikoittain NPR:llä kuullun radio-ohjelmansa "Piano Jazz" ansiosta.


title: Marian McPartland

text: Marian McPortland esiintyi muun muassa Earl Hinesin, Teddy Wilsonin, Ellis Larkinsin ja Benny Carterin kanssa. Hänet nimettiin Radio Hall of Fameen vuonna 2007. Lisäksi hän sai Peabody-palkinnon.


title: Porin Judoseura

text: Porin Judoseura Fudoshin ry on vuonna 1968 perustettu porilainen judoseura.


title: Porin Judoseura

text: Judo tuli ensimmäisenä gendai budolajina Poriin vuonna 1968. Aikidotoiminta alkoi vuonna 1987. Syksyllä 2002 Fudoshinille myönnettiin Nuori Suomi sinettiseura tunnustus laadukkaasta lasten ja nuorten judotoiminnasta. Vuosina 2003 ja 2005 Fudoshin valittiin vuoden judoseuraksi Suomessa. Seura järjesti judon miesten ja naisten SM-kisat Porissa keväällä 2008 40-vuotispäiviensä kunniaksi.


title: Ali Doraghi

text: Ali Doraghi (, s. 20. syyskuuta 1984 Ahvāz) on iranilainen koripalloilija. Seuratasolla hän edustaa Iranin koripalloliigassa pelaavaa Petrochimi Bandar Imamia.


title: Ali Doraghi

text: Maajoukkueessa Doraghi on ollut mukana voittamassa kultaa Aasian-mestaruuskilpailuissa 2007. Lisäksi hän on osallistunut olympialaisiin vuonna 2008.


title: Kaarlo Sovijärvi

text: Kalle Albinus (Kaarlo) Sovijärvi (sukunimi aik. Rantanen; 1. maaliskuuta 1879 Jämsä – 17. joulukuuta 1954 Turku) oli suomalainen rovasti joka oli muutamia vuosia kokoomuksen kansanedustajana 1930-luvun alussa.


title: Kaarlo Sovijärvi

text: Sovijärven vanhemmat olivat maanviljelijä Konstantin Aleksander Rantanen ja Rosa Aleksandra Tallgrén. Hän pääsi ylioppilaaksi 1901 ja valmistui filosofian kandidaatiksi 1908 ja maisteriksi 1919. Sovijärvi suoritti teologian erotutkinnon 1916 ja hänet vihittiin papiksi samana vuonna. Pastoraalitutkinnon hän suoritti 1823.


title: Kaarlo Sovijärvi

text: Sovijärvi toimi Kuusamon kansanopistokurssien ja myöhemmin Kuusamon kansanopiston johtajana 1908–1910 ja Kaleva-lehden päätoimittajana Oulussa 1910–1914. Hän oli myös Oulun työväenopiston historian, taiteen ja kirjallisuuden luennoitsijana 1910–1914. Pappisvihkimyksen jälkeen Sovijärvi oli ylimääräinen pappina Korpilahdella 1916–1920, Muuramessa 1920–1925 ja Jämsänkoskella 1925–1926. Tämän jälkeen hän toimi Loimaalla ensin kappalaisena 1926–1928 ja sitten kirkkoherrana 1928–1953. Hän sai rovastin arvon 1939.


title: Kaarlo Sovijärvi

text: Sovijärvi oli kansanedustajana 1930–1933 edustaen Turun läänin pohjoista vaalipiiriä. Hän oli myös "Nuorten taiteilijaliiton" puheenjohtajana.


title: Kaarlo Sovijärvi

text: Sovijärvi oli naimisissa vuodesta 1909 Agda Maria Gyllenbergin kanssa.


title: Pieni kirja suurista hyveistä

text: Pieni kirja suurista hyveistä () on ranskalaisen filosofin André Comte-Sponvillen teos vuodelta 1995. Teos käsittelee etiikkaa erityisesti yksittäisten hyveiden kannalta. Kirja oli myyntimenestys ja teki Comte-Sponvillen tunnetuksi. Se sai Ranskan akatemian La Bruyere -palkinnon ja on käännetty useimmille eurooppalaisille kielille. Suomeksi kirja ilmestyi vuonna 2001 Basam Booksin kustantamana. Suomentaja Virpi Hämeen-Anttila on kirjoittanut teokseen jälkisanat.


title: Pieni kirja suurista hyveistä

text: Comte-Sponvillen ajattelussa voi nähdä yhtymäkohtia muun muassa Michel Foucault’n ja Gilles Deleuzen ajatuksiin. Eniten häneen ovat kuitenkin vaikuttaneet vanhan ajan ajattelijat, erityisesti Aristoteles, Baruch Spinoza ja Michel de Montaigne. Comte-Sponville on ateisti ja materialisti, ja tässä hänen esikuviaan ovat Aristoteles, Lucretius ja Spinoza. Comte-Sponvillen mukaan ihmisen minä on hänen ruumiinsa, ja ihmisen mieli on hänen muistinsa, historiansa. Comte-Sponvillen mukaan ihminen on osa luontoa, ja ihmisellä on moraalisia velvollisuuksia sitä kohtaan.


title: Pieni kirja suurista hyveistä

text: Comte-Sponvillen mukaan luonteenpiirre-etiikan, oikeuksia ja velvollisuuksia koskevan etiikan ja yhteiskuntaetiikan välille ei ole järkevää vetää rajoja. Hän arvostelee muun muassa Immanuel Kantin vetoamista ehdottomiin sääntöihin ja oletusta ajattomista arvoista. Moraali on historiallinen ilmiö, eikä sitä voi palauttaa tosiasioihin. Ehdotonta hyvää ei ole olemassa, mutta hyviä tekoja on. Hyveet voidaan määritellä määrättyyn luokkaan kuuluvien hyvien tekojen avulla. Hyve on hankittu kyky. Hyveitä tulee tavoitella, ja yksilöillä tulee olla ihanne, johon verrata tekojaan.


title: Pieni kirja suurista hyveistä

text: Comte-Sponvillen mukaan moraalin alkuperä on monessa lähteessä, ja ihmisten tulisi yhdistää Charles Darwinin, Émile Durkheimin, Kantin ja buddhalaisuuden ajatukset ja ymmärtää, että moraalin ainesosat ovat luonto, yhteiskunta, järki ja myötätunto. Comte-Sponvillen mielestä harhaluulojen elättäminen on ihmisen onnen tiellä. Viisas elää nykyhetkeä, toimii siinä ja iloitsee siitä, kuvailee suomentaja Comte-Sponvillen ajattelua.


title: Pieni kirja suurista hyveistä

text: Hyvyys muodostuu Comte-Sponvillen mukaan hyvistä teoista ja eri hyveistä. Hän kannattaa Aristoteleen ajatusta hyveestä kohtuutena, keskitienä äärimmäisyyksien välillä. Hyveet ovat hyveitä vain kokonaisuuden osina. Kaikki hyveet eivät kuitenkaan ole yhtä arvokkaita. Toisaalta hyveiden väliset suhteet ovat monimutkaiset ja tilannekohtaiset. Vähäarvoisimpana hyveenä Comte-Sponville pitää kuitenkin hyvätapaisuutta, eräänlaista moraalin lapsiastetta, ja arvokkaimpana rakkautta. Hänen mielestään täydellinen rakkaus sulkee sisälleen kaikki muut hyveet: ”moraalia tarvitsemme vain kuin meiltä puuttuu rakkautta”.


title: Pieni kirja suurista hyveistä

text: Hyvyys ja pahuus eivät ole ehdottomia käsitteitä. Paha muodostuu pahoista teoista, jotka johtuvat halusta valita paha. Itsekkyys on ihmisen väärä käsitys hänen omasta minästään, sen merkityksestä ja tuon minän tekojen perustelusta. Itsekkyys ja tietämättömyys liittyvät toisiinsa, ja pahuus on täten eräänlaista tietämättömyyttä. Pahuutta tulee vastustaa, mutta vastustuksessa ei saa olla mukana itsekkäitä tunteita, kuten vihaa ja katkeruutta.


title: Pieni kirja suurista hyveistä

text: Yhteisöjen etiikka ei olennaisesti eroa yksilöetiikasta. Eri yhteisöjen ei tulisi ajaa itsekkäästi vain omaa etuaan, vaan valita moraalisesti oikea ratkaisu. Tärkeimpiä yhteisöllisiä hyveitä ovat myötätunto, suvaitsevaisuus ja oikeudenmukaisuus. Comte-Sponvillen mielestä politiikassa on kyse on keinoista, ei tavoitteista. Tavoitteet, kuten vapaus ja oikeudenmukaisuus, määrittelee moraali. Politiikan tehtävänä on toteuttaa valitut tavoitteet. Täten moraalin tulee aina kohtaa poliittista toimintaa ja päättämistä.


title: Pieni kirja suurista hyveistä

text: Suomentaja toteaa kirjailijan ja perinteisen ranskalaisen filosofian tyyliin kuuluvan rönsyilyn ja retoriset kuviot, mutta Comte-Sponville pyrkii kuitenkin selkeään ajatteluun.


title: Collected

text: Collected on brittiläisen trip hop -yhtyeen Massive Attackin vuonna 2006 julkaistu kokoelma.


title: Collected

text: Albumi sisältää yhtyeen klassikot ja hitit sen studioalbumeilta "Blue Lines", "Protection", "Mezzanine" ja "100th Window" sekä yhden uuden kappaleen "Live With Me", jonka laulaa bluesmuusikko Terry Callier. Kappaleesta julkaistiin hieman ennen kokoelmaa single sekä musiikkivideo. Kappale "Butterfly Caught" on lyhennetty versio sen alkuperäisestä. "Sly" ja "Five Man Army" ovat miksauksiltaan erilaisia verrattuna alkuperäisiin albumiversioihinsa.


title: Collected

text: Kokoelmasta on julkaistu myös versio, joka sisältää DualDisc bonuslevyn. DualDisc sisältää CD-puolen ja DVD-puolen. CD-puolella on yhtyeen harvinaisuuksia soundtrackeilta yms. DVD-puoli sisältää yhtyeen musiikkivideoita.


title: Quintus Servilius Caepio

text: Quintus Servilius Caepio oli roomalainen sotilas ja poliitikko.


title: Quintus Servilius Caepio

text: Hän oli vuoden 106 eaa. konsuli yhdessä Gaius Atilius Serranuksen kanssa. Konsulivuonnaan hän toimeenpani lain, jonka perusteella tuomarit valittiin senaattoreiden keskuudesta eikä enää ritareiden eli "equites"-säädyn parista.


title: Quintus Servilius Caepio

text: Caepio toimi seuraavana vuonna prokonsulina ja hänet lähetettiin taistelemaan maahantunkeutuneita kimbrejä ja teutoneita vastaan. Matkalla Caepio ryösti Tolosassa (nykyinen Toulouse) Apollon temppelin. Lopulta hän kohtasi yhdessä Gnaeus Mallius Maximuksen kanssa kimbrien ja teutonien armeijan Arausiossa. Caepio kuitenkin suhtautui ylimielisesti Maximusta kohtaan, koska tämä oli "homo novus" eli nousukas, joka ei kuulunut perinteiseen aristokratiaan. Konsulien välinen riita johti siihen, että molemmat roomalaisten konsuliarmeijat tuhottiin Arausion taistelussa.


title: Quintus Servilius Caepio

text: Tappion seurauksena hänet karkotettiin Roomasta Smyrnaan.


title: Craig Jones

text: Craig Jones -nimisiä henkilöitä:


title: Amir Amini

text: Amir Amini (, s. 10. kesäkuuta 1984 Ray) on iranilainen koripalloilija. Seuratasolla hän edustaa Kaveh Tehrania.


title: Amir Amini

text: Maajoukkueessa Amini on ollut voittamassa Aasian kisoja 2006 sekä Aasian-mestaruuskilpailuja 2007. Lisäksi hän osallistui Pekingin olympialaisiin 2008.


title: Ruud Hesp

text: Rudolfus Hubertus "Ruud" Hesp (s. 31. lokakuuta 1965 Bussum) on hollantilainen entinen jalkapalloilija, pelipaikaltaan maalivahti.


title: Ruud Hesp

text: Hesp aloitti ammattilaisuransa HFC Haarlemin miehistössä, missä pääsi kuitenkin kentälle vain kahdessa sarjaottelussa. Hän pelasi vuosina 1987–1997 kotimaassaan seitsemän kautta Fortuna Sittardissa ja kolme kautta Roda JC:ssa, missä voitti vuonna 1997 Alankomaiden cupin, ennen siirtymistään Louis van Gaalin valmentamaan FC Barcelonaan. Barcelonassa hän pelasi kolmen kauden aikana 93 ottelua ja pääsi kahdesti juhlimaan Espanjan liigamestaruutta. Vuonna 2000 hän palasi takaisin Fortuna Sittardiin, missä pelasi vielä kahden kauden ajan ennen lopettamistaan.


title: Ruud Hesp

text: Hesp kuului Barcelona-aikoinaan Alankomaiden maajoukkueen miehistöön ja oli mukana 1996 EM- ja 1998 MM-lopputurnauksessa. Hän ei kuitenkaan kertaakaan päässyt maaottelussa kentälle Edwin van der Sarin oltua ykkösmaalivahti. Nykyään hän toimii maajoukkueen maalivahtivalmentajana.


title: Luettelo kuuluisista poliittisista murhista

text: Tämä on luettelo henkilöistä, jotka ovat joutuneet murhatuksi poliittisen syyn takia. Luettelo on kronologinen.


title: Shawn Lane

text: Shawn Lane (13. marraskuuta 1963 − 26. syyskuuta 2003) oli yhdysvaltalainen muusikko. Hän sai nopeasti suosiota paikallisissa kitarapiireissä ja liittyi Black Oak Arkansas:iin hänen ollessaan vain 14-vuotias. Hän on nykyään yksi arvostetuimpia kitaristeja valtavirran ulkopuolella ja moni kuuluisa kitaristi on maininnut hänet vaikuttajakseen.


title: Shawn Lane

text: Hän on tunnettu sooloalbumista "Powers Of Ten" ja pitkäaikaisesta yhteistyöstä John McLaughlinin basistin Jonas Hellborgin kanssa.


title: Shawn Lane

text: Shawn Lane syntyi Memphisissä, Tennesseessä ja aloitti pianonsoiton jo kahdeksanvuotiaana mutta ei ottanut kitaransoittoa vakavasti kunnes hän oli 10. Lane kehittyi nopeasti kitaransoitossa ja 13-vuotiaana aloitti alkoi harjoitella tosissaan tekniikkaansa ja vain 14-vuotiaana pääsi lead-kitaristiksi Black Oak Arkansas:iin. Hän kiersi bändin kanssa seuraavat 5 vuotta ja siirsi bändin tyylin enemmän kantrityylisestä rockista fuusiojazzin suuntaan.


title: Shawn Lane

text: Shawn Lane sairasti koko ikänsä psoriasista ja sen sivuoireena nivelreumaa. Tämä ei vaikuttanut hänen soittamiseensa, mutta vaikeutti hänen kävelemistään ja sen hoitoon käytetyt steroidit lihottivat häntä sen verran, että hän painoi viimeisinä vuosinaan 130 kiloa. Hän oli myös kova tupakoimaan. Hän kuoli memphisläisessä sairaalassa 26. syyskuuta 2003.


title: Shawn Lane

text: Soolo:


title: Shawn Lane

text: Michael Shrieven kanssa:


title: Shawn Lane

text: Jonas Hellborgin kanssa:


title: Shawn Lane

text: Opetusvideot:


title: Primus Ikaalinen

text: Primus Ikaalinen on kansainvälinen avoin kutsukilpailu, joka järjestetään joka vuosi Sata-Häme Soi -festivaaleilla. Kilpailussa huippuhanuristit eri puolilta maailmaa kilpailevat suorassa lähetyksessä. Raati valitsee 7-10 soittajaa hakemusten ja nauhojen perusteella. Suomen edustaja kilpailussa on Kultaisen Harmonikan voittaja kyseisenä vuonna. Tuomaristo on myös kansainvälinen. Ohjelmisto on virtuoosi- ja varieteemusiikkia. Kilpailun juontavat Silja Sillanpää ja Kimmo Mattila.


title: Primus Ikaalinen

text: Primus Ikaalinen televisioidaan suorana lähetyksenä ja vuonna 2008 sen televisioi Yle TV2. Vuonna 2009 kilpailun voittaja tuli ensimmäistä kertaa Euroopan ulkopuolelta ja toisen kerran vuonna 2011.


title: Range Rover

text: Range Rover on vuodesta 1970 valmistettu nelivetoinen hienostunut maastoauto. Land Rover suunnitteli uuden Range Roverin vanhempien työkalumaisten maastoautojen hienommaksi malliksi. Heti esittelynsä jälkeen Range Roverista tuli suosittu auto kalliiden maastoautojen luokassa.


title: Range Rover

text: Range Roverin alustassa on kierrejouset aiempien mallien lehtijousien sijasta. Autossa on jatkuva neliveto, levyjarrut kaikissa pyörissä ja moottorina Roverin V8-bensiinimoottori.


title: Range Rover

text: Ensimmäisen sukupolven Range Rover esiteltiin vuonna 1970. Nykyään mallia kutsutaan "Classic"-malliksi. Suosiostaan johtuen malli oli erittäin pitkäikäinen. Pitkään tarjolla oli vain bensiini-V8-moottori ja kaksiovinen kori. Vasta 1980-luvulla mallitarjontaa monipuolistettiin.


title: Range Rover

text:
Toisen sukupolven Range Rover esiteltiin jopa 25 vuotta ensimmäisen jälkeen.
Toisen sukupolven mallia kutsutaan lyhenteellä P38 tai P38A. Siinä oli yhä käytössä erillisrunko.


title: Range Rover

text: Kolmannen sukupolven Range Rover L322 oli entisiä malleja selvästi ylellisempi. Vasta tässä sukupolvessa siirryttiin itsekantavaan koriin. Mallista käytetään myös nimeä ”new Range Rover”. Auto suunniteltiin aikana, jolloin BMW omisti Land Roverin.


title: Range Rover

text: Range Rover Sport tuli myyntiin loppuvuodesta 2005. Nimestään huolimatta Range Rover Sport on uusi malli, joka eroaa selvästi varsinaisesta Rangesta. Se perustuu Land Rover Discovery-malliin.


title: Range Rover

text: Range Rover Evoque on vuodesta 2011 valmistettu maastoauto tai katumaasturi. Malli perustuu Land Rover LRX -konseptiautoon. Muista aina nelivetoisista Range Rovereista poiketen Evoque-malli on joko etuvetoinen tai nelivetoinen.


title: Periklymenos

text: Periklymenos oli kreikkalaisessa mytologiassa kahden eri hahmon nimi.


title: Periklymenos

text: Periklymenos oli Neleuksen ja Khloriin poika, joskin roomalaiset lähteet nimeävät isäksi myös Poseidonin. Poseidon oli antanut Periklymenokselle kyvyn muuntautua haluamaansa muotoon.


title: Periklymenos

text: Periklymenos oli yksi argonauteista. Herakles surmasi hänet Pyloksen valtauksen yhteydessä, joskin Hyginuksen mukaan Periklymenos karkasi tämän tavoittamattomiin kotkan muodossa.


title: Periklymenos

text: Periklymenos oli Theban sankari, joka osallistui kaupungin puolustukseen seitsemän sotapäällikön hyökättyä kaupunkia vastaan. Periklymenos surmasi Parhenopaioksen murtamalla hänen rintapanssarinsa vaakalyönnillä. Sen jälkeen kun hyökkääjät pakenivat valloitusyrityksen epäonnistuttua, Periklymenos seurasi Amfiaraosta. Hän saavutti tämän Ismenoksen matalikolla, mutta säästääkseen tietäjänsä kunniattomalta lopulta Zeus halkaisi maan salamallaan, ja antoi maan nielaista Amfiaraoksen vaunuineen, hevosineen ja vaununajajineen päivineen tullakseen nostetuksi jumalien joukkoon.


title: Alen Peternac

text: Alen Peternac (s. 16. tammikuuta 1972) on kroatialainen entinen jalkapalloilija, pelipaikaltaan hyökkääjä.


title: Alen Peternac

text: Peternac aloitti uransa Dinamo Zagrebissa. Hän pelasi seuran edustusjoukkueessa vuosina 1989–1993 ennen siirtymistään sisakilaiseen Segestaan, missä hän pelasi kausina 1993–1995. Peternacin uran huippuhetket ajoittuivat aikaan Real Valladolidissa, Espanjassa. Hän pelasi joukkueessa viiden kauden (1995–2000) aikana kaikkiaan 153 ottelua, joissa teki 53 maalia, ja nousi joukkueen historian parhaaksi maalintekijäksi Espanjan pääsarjatasolla. Erityisen ikimuistoiseksi nousi toukokuussa 1996 käyty ottelu Real Oviedoa vastaan, kun Valladolid oli vähällä pudota suoraan liigasta. Peternac teki 8–3-voittoon päättyneessä ottelussa viisi maalia, joista neljä rangaistuspilkulta. Ennen lopettamistaan Peternac pelasi vielä vuosina 2000–2003 Real Zaragozassa ja lainalla kakkosliigan Real Murciassa, mutta jäi vähälle peliajalle.


title: Alen Peternac

text: Kroatian maajoukkueessa Peternac pelasi urallaan kolme ottelua, kaikki kevätkaudella 1999.


title: Batasuna

text: Batasuna (""Yhtenäisyys"", alkuperäiseltä nimeltään Herri Batasuna ("”Kansan yhtenäisyys”")) on Espanjassa toimiva baskien separatistinen puolue. Sitä pidetään Espanjassa virallisesti terroristijärjestö ETAn poliittisena siipenä, mutta puolue on itse kieltänyt tämän yhteyden. Puolueen toiminta on ollut kiellettyä Espanjassa vuodesta 2003, ja myös Euroopan Unioni laskee sen terroristijärjestöksi osana ETAa. Batasuna perustettiin vuonna 1978; sillä on perinteisesti ollut noin 10–20 prosentin kannatus Baskimaalla.


title: Batasuna

text: Puolueen ideologiana ovat baskinationalismi ja demokraattinen sosialismi.


title: Kuntamaisema

text: Kuntamaisema Oy on vuonna 2008 perustettu yritys, joka jatkaa Sitran Terveydenhuollon ohjelman Maisema-hankkeissa aloitettua työtä kuntien sosiaali- ja terveyspalvelujen palvelurakenteiden kehittämiseksi ja kustannusten hallitsemiseksi.


title: Kuntamaisema

text: Kuntamaisema Oy:n perustamista edelsi yhteensä 21 kunnan kanssa suoritettu kehitys- ja testausvaihe, joka osoitti ns. Raision mallin pohjalta kehitetyn Maisema-mallin käyttökelpoisuuden erilaisissa kuntaympäristöissä. Kuntamaisema Oy:n tarjoamaa johdon raportointimallia hyödyntää yli 50 kuntaa vuosittain.


title: Kuntamaisema

text: Maisema-hankkeiden myötä kuntien kysyntä mallia kohtaan kasvoi niin suureksi, ettei kysyntään voitu enää vastata hankkeen puitteissa. Kuntamaisema Oy työskentelee yhdessä kuntien kanssa päämääränä sosiaali- ja terveyspalvelujen palvelurakenteen kokonaisvaltainen optimointi Maisema-työkalujen avulla.


title: Kuntamaisema

text: Kuntamaisema Oy on osa NHG-konsernia. Liiketoimintajohtajana toimii Ville Niukko.


title: Ghost Widow

text: Ghost Widow on kuvitteellinen superroisto City of Heroes -pelissä ja samannimisessä kuvitteellisessa universumissa. Ghost Widown alkuperäinen nimi oli Belladonna Vetrano ja hän toimi Night Widow -vakoojana rikollisjärjestö Arachnoksen riveissä. Ghost Widow on nykyisin yksi Arachnosen korkeimmista johtajista yhdessä järjestön kiistattoman johtajan Lord Reclusen, Captain Makon, Black Scorpionin sekä Sciroccon kanssa.


title: Juha Pirinen

text: Juha Pirinen (s. 22. lokakuuta 1991 Valkeakoski) on suomalainen jalkapalloilija, joka edustaa norjalaista Tromsø IL:ää. Hän on pelipaikaltaan vasen laitahyökkääjä tai laitapuolustaja.


title: Juha Pirinen

text: Pirinen pelasi ensimmäisen kerran Valkeakosken Hakan edustusjoukkueessa vuonna 2008. Hänellä oli yhden kauden sopimus valkeakoskelaisseuran kanssa, jonka jälkeen Pirinen siirtyi Tampere Unitediin kaudeksi 2009. Pirinen kartutti kuitenkin pelikokemusta Tampereen Ilveksen riveissä ennen kuin mahdutti itsensä Tampere Unitedin kokoonpanoon. Helmikuussa 2011 Pirinen solmi 1+1-vuotisen sopimuksen Hakan kanssa. Pirisen sopimusta Hakan kanssa jatkettiin yhdellä kaudella vuoden 2012 joulukuussa. Maaliskuussa 2014 Pirinen siirtyi Veikkausliigassa pelanneeseen Myllykosken Palloon. Kaudeksi 2015 Pirinen solmi yksivuotisen sopimuksen vuoden jatko-optiolla Rovaniemen Palloseuran kanssa. Pelattuaan kaksi vuotta HJK:ssa hän siirtyi joulukuussa 2018 norjalaiseen Tromsø IL:ään.


title: Juha Pirinen

text: Maajoukkuedebyyttinsä Pirinen teki 10. tammikuuta 2016 Abu Dhabissa pelatussa ystävyysottelussa Ruotsia vastaan, tullen kentälle puoliajalla Petteri Forsellin tilalle.


title: Juha Pirinen

text: Pirisen setä Jukka Pirinen oli maajoukkuetason jalkapalloilija ja myös hänen isänsä Jouko Pirinen on pelannut pääsarjatasolla.


title: Tupsulinnunruoho

text:
Tupsulinnunruoho ("Polygala comosa") linnunruohokasveihin kuuluva kasvi. Sen 15–25 senttimetriä pitkät varret ovat usein maanmyöteisiä. Kasvilla on suikeat lehdet ja sen kukinto on pitkä. Kukat ovat 4–5 millimetriä pitkiä. Se kasvaa rinteillä ja niityillä ja kukkii kesäkuussa. Tupsulinnunruoho kasvaa Euroopassa ja Aasiassa, Pohjoismaissakin Islantia lukuun ottamatta. Suomessa laji on harvinainen, mutta Ahvenanmaalla yleinen. Tupsulinnunruoho on rauhoitettu kasvi.
Tupsulinnunruohon voi sekoittaa isolinnunruohoon ("Polygala vulgaris"). Kasvi on kalkinvaatija.


title: Image Comics

text: Image Comics on yhdysvaltalainen sarjakuvakustantamo, jonka perustivat seitsemän sarjakuvapiirtäjää vuonna 1992. Yhtiön tarkoituksena on julkaista sarjakuvia ja antaa muiden luojien julkaista sarjojaan heidän sarjakuvissa myymättä tekijäoikeuksia pois. Yhtiö on yksi neljästä suurimmasta sarjakuvayhtiöistä Yhdysvalloissa yhdessä DC:n, Marvelin ja Dark Horsen kanssa.


title: Image Comics

text: Yhtiön tunnetuimpiin sarjakuviin kuuluvat muun muassa "Spawn", "The Walking Dead", "The Savage Dragon", "Shadowhawk", "Youngblood", "Supreme", "Wetworks", "Cyberforce", "Witchblade" ja "Turtles"-sarjakuvan kolmas osa.


title: Abdullahi Ishaka

text: Abdullahi Ishaka Salihu (s. 3. maaliskuuta 1984 Lagos) on nigerialainen jalkapalloilija. Vasenjalkaisen Ishakan pelipaikka on keskikenttä.


title: Abdullahi Ishaka

text: Ishaka pelasi Veikkausliigaa kaudella 2008 sekä kaudella 2009 FC Hakassa numerolla 25. Ennen pelaamista Hakan riveissä Olli Huttunen peluutti Ishakaa farmijoukkue SalPan riveissä.


title: Abdullahi Ishaka

text: Ennen Hakaa Ishaka on pelannut Turkissa ja Albaniassa, viimeksi KS Besanin joukkueessa. Ishaka joutui testien jälkeen palaamaan kotimaahansa, sillä hänelle tuli tieto, että hänen perheensä olisi kidnapattu. Kun perheasiat olivat taas kunnossa, hän palasi Suomeen tekemään sopimuksen Hakan kanssa.


title: Abdullahi Ishaka

text: Tämän jälkeen Ishaka pelasi syksyllä 2008 muutaman ottelun Hakan kokoonpanossa onnistumatta maalinteossa, ja kevään 2009 Ishaka pelasi Hakan reservijoukkueen Koskenpoikien kokoonpanossa usean ottelun. Ishaka oli mukana Hakan kokoonpanossa muutamassa ottelussa, mutta Ishaka ja Haka purkivat sopimuksensa kesällä 2009.


title: Abdullahi Ishaka

text: Elokuussa 2008 Ishaka solmi 2-vuotisen sopimuksen Etelä-Afrikan pääsarjassa pelaavan AmaZulu FC:n kanssa.


title: Abdullahi Ishaka

text: Ishaka on pelannut muutaman pelin alle Nigerian 17-vuotiaiden maajoukkueessa.


title: RS-12M

text:
Topol RS-12M Venäjän tuleva Topol-M-ohjus, on suunniteltu maahan sijoitettuja ballististen ohjusten tukikohtia vastaan.
Eräiden tietojen mukaan uusi Topol-M-ohjus on suunniteltu immuuniksi torjuntaohjuksia vastaan. Ohjuksen kantama on maksimissaan 10 000 kilometriä ja paino 45 tonnia, josta taistelukärjen osuus on yksi tonni. Ohjuksen ensimmäinen koelaukaisu tapahtui 28.08.2008 kello 2.36 Moskovan aikaa pohjoisella Plesetskin laukaisuasemalla ja testi onnistui.


title: José Ángel Iribar

text: José Ángel Iribar Kortajarena (s. 1. maaliskuuta 1943 Zarautz, Guipúzcoa, Espanja) on espanjalainen entinen jalkapalloilija, pelipaikaltaan maalivahti.


title: José Ángel Iribar

text: Iribar on Basconian kasvatti, mutta pelasi koko ammattilaisuransa Athletic Bilbaossa. Hän pelasi joukkueessa kaikkiaan 466 ottelua vuosina 1962–1980. Hän voitti joukkueessa Espanjan cupin vuosina 1969 ja 1973. Vuonna 1979 hän pelasi UEFA Cupin loppuottelussa, jossa Athletic hävisi Juventukselle.


title: José Ángel Iribar

text: Espanjan maajoukkueessa Iribar pelasi vuosina 1964–1976 kaikkiaan 49 ottelua. Hän oli joukkueen maalivahti mestaruusjuhliin päättyneissä 1964 EM-kisoissa ja pelasi myös 1966 MM-kisoissa.


title: José Ángel Iribar

text: Epävirallisessa Baskimaan maajoukkueessa Iribar pelasi yhden ottelun. Nykyisin hän toimii joukkueen valmentajana.


title: Britannian–Irakin sota

text: Britannian–Irakin sota oli toisen maailmansodan aikana käyty Yhdistyneen kuningaskunnan ja Rašid Ali al-Kailanin johtaman Irakin kansallismielisen hallituksen välinen sota, jonka seurauksena uhka Irakin liittymisestä akselivaltojen puolelle väistyi. Sota käytiin 18. huhtikuuta – 30. toukokuuta 1941.


title: Britannian–Irakin sota

text: Irak oli Yhdistyneen kuningaskunnan itsehallinnollinen mandaattialue vuodesta 1920 aina vuoteen 1932, jolloin itsenäinen Irakin kuningaskunta perustettiin. Maahan jäi kuitenkin vuonna 1930 solmitun sopimuksen nojalla suuri määrä brittiläisiä maa- ja ilmavoimien joukkoja. Britit halusivat sotilaallisella läsnäolollaan varmistaa intressinsä Irakin tärkeiden öljyvarojen suhteen. Irakilaiset nationalistit halusivat brittiläiset joukot pois maastaan, koska katsoivat näiden läsnäolon kyseenalaistavan Irakin itsenäisyyden. Tämä liittyi laajempaan arabinationalistiseen liikehdintään, joka vastusti brittien ja ranskalaisten siirtomaa- tai mandaattivaltaa arabimaissa.


title: Britannian–Irakin sota

text:
Vuodesta 1937 alkaen Irakissa ei enää ollut brittiläisiä maajoukkoja ja maan oma hallitus vastasi sen turvallisuudesta. Irakissa oli kuitenkin kaksi Britannian ilmavoimien (RAF) tukikohtaa: RAF Shaibah lähellä Basraa ja RAF Habbaniya Ramadin ja Fallujahin välissä. Irakiin sijoitettuja brittiläisiä ilmavoimien joukkoja komensi varailmamarsalkka H. G. Smart.
Toisen maailmansodan puhjettua Irakissa esiintyi runsaasti myötätuntoa Yhdistyneen kuningaskunnan vihollisia kohtaan. Brittiläismielinen pääministeri Nuri as-Said katkaisi Irakin diplomaattisuhteet natsi-Saksan kanssa, mutta ei kansan mielialojen vuoksi voinut antaa brittien vaatimaa sodanjulistusta.


title: Britannian–Irakin sota

text: Maaliskuusta 1940 tammikuuhun 1941 Irakin uutena pääministerinä toimi kansallismielinen ja kiihkeän englantilaisvastainen juristi Rašid Ali al-Kailani. Hän kieltäytyi katkaisemasta Irakin diplomaattisuhteita Italian kanssa ja muodosti salaisia yhteyksiä Saksaan. Yhdistyneen kuningaskunnan ja Yhdysvaltain painostuksen vuoksi Irakin sijaishallitsija, alaikäisen kuningas Faisal II:n holhooja emiiri Abdullah, yritti erottaa al-Kailanin. Seurauksena oli vakava sisäpoliittinen kriisi, ja pääministeri erosi lopulta vapaaehtoisesti estääkseen tilanteen kärjistymisen väkivaltaisuuksien tasolle.


title: Britannian–Irakin sota

text: Saksan Afrika Korps -joukot saavuttivat menestystä Pohjois-Afrikan sotanäyttämöllä, ja Saksa antoi Irakin nationalisteille epämääräisiä lupauksia tuesta, mikäli Irakissa alkaisi brittiläisvastainen kapina. 1. huhtikuuta 1941 al-Kailani ja "Kultaisena neliönä" tunnettu irakilaisten upseerien salaliitto suorittivat vallankaappauksen. Al-Kailani palasi pääministerin tehtäviin. Emiiri Abdullah ja joukko muita brittiläismielisiä poliitikkoja pakeni maasta, ja Faisal II:lle nimitettiin uusi sijaishallitsija. Al-Kailanin johtaman ”kansallisen puolustushallituksen” tavoite oli saada brittijoukot pois Irakista joko rauhanomaisesti tai tarpeen vaatiessa väkivalloin. Sen mukaisesti hallitus pyrki rajoittamaan brittien liikkumismahdollisuuksia Irakissa vastoin vuoden 1930 sopimusta.


title: Britannian–Irakin sota

text: Brittien näkökulmasta tilanne oli hyvin uhkaava. Persianlahden öljyn pelättiin joutuvan saksalaisten hallintaan, minkä lisäksi Irakin uusi tilanne uhkasi brittien strategista asemaa Egyptissä, mukaan lukien elintärkeän Suezin kanavan hallintaa. Huhtikuun lopulla britit vastasivat al-Kailanin toimenpiteisiin lähettämällä Irakiin lisäjoukkoja, joiden tarkoitus oli varmistaa Basran satamakaupungin pysyminen heidän hallussaan. 1. toukokuuta Irakin armeija hyökkäsi Habbaniyassa sijaitsevaan Yhdistyneen kuningaskunnan ilmavoimien tukikohtaan. Seurauksena oli laajamittaisia taisteluita Irakin armeijan ja brittiläis-intialaisten Iraq Force -joukkojen välillä. Al-Kailani sai hieman tukea Saksan ja Italian ilmavoimilta, mutta kuukauden kestänyt sota päättyi brittien voittoon.


title: Britannian–Irakin sota

text: Al-Kailani pakeni maasta ja britit nostivat valtaan itselleen myötämielisen hallituksen. Uusi pääministeri oli Jamil al-Midfai, kokenut poliitikko ja aiempi brittiläisvastainen arabinationalisti, josta oli tullut al-Kailanin vastustaja.


title: OTRAG

text: OTRAG (Orbital Transport und Raketen AG) oli 1970-luvulla toiminut länsisaksalainen avaruusalan yritys, josta piti tulla ensimmäinen kokonaan kaupallinen satelliitteja laukaiseva yritys. Yrityksen suunnittelema kantoraketti oli perusrakenteeltaan ohuiden nestemäistä polttoaineita käyttäneiden rakettien nippu. Pienet raketit oli rakennettu mahdollisimman yksinkertaisiksi. Tällä säästettiin kustannuksia ja raketista tuli kymmenen kertaa halvempi kuin saman kokoisesta perinteisestä raketista. Mutkikasta tekniikkaa ei tarvittu. Raketin suurin varjopuoli oli pieni työntövoima suhteessa raketin painoon. Osa koelaukaisuista epäonnistuivat, koska raketin ohjausjärjestelmä petti.


title: OTRAG

text: Onnistuneita laukaisuja tehtiin kuitenkin jopa 50 km korkeuteen. Projekti lopetettiin muun muassa siksi, että sen pelättiin antavan joillekin maille, mm. Zairelle ja Libyalle, ohjusteknologiaa. Projektia vastusti luultavasti myös amerikkalainen avaruusteollisuuskompeleksi, joka olisi OTRAGin onnistuessa saattanut menettää avaruusalalla markkina-asemaansa.


title: OTRAG

text: OTRAG:n perusti vuonna 1975 länsisaksalainen avaruus- ja ilmailualan insinööri Lutz Kayser. Hänen tarkoituksenaan oli kehittää, toteuttaa ja käyttää uudenlaista halpaa satelliittien laukaisuun soveltuvaa kantorakettia, jonka perusrakenne oli pienten, nestemäistä polttoaineitta käyttävien rakettien nippu.


title: OTRAG

text: Pientä, halvalla tuotettavaa raketin perusrakenneosaa kutsuttiin nimellä CRPU. OTRAG toimi 1970-luvun lopulla ja 1980-luvun alussa. Sen kehittämästä raketista oli tarkoitus tulla vaihtoehto eurooppalaiselle Ariane-kantoraketille ja Yhdysvaltain NASA:n avaruussukkulalle. Eläkkeelle jäänyt NASA:n insinööri Kurt H. Debus oli yrityksen yhtiökokouksen puheenjohtaja ja Wernher von Braun toimi neuvonantajana.


title: OTRAG

text: Kayser aikoi perustaa laukaisualustan Shabaan (nykyisin Katangan provinssi) Zaireen Afrikkaan. Vaikka Braun ja Debus epäilivät tätä, Kayser toimi ajatuksensa mukaan. Hän aloitti rakettikokeet Pohjois-Shabassa vuonna 1977. Useissa länsimaissa pelättiin Zairen saavan avaruusohjelman kautta ohjusteknologiaa. Ranska ja Neuvostoliitto vastustivat Saksan rakettitekniikan kehitystä II maailmansodan kokemuksen pohjalta. Ne painostivat Kongon hallitusta kieltämään toiminta OTRAG:in alueellaan. Pian sen jälkeen Ranskan ja Neuvostoliiton silloiset johtajat painostivat Saksan hallituksen vetämään OTRAG:in toiminnasta Kongossa tukensa.


title: OTRAG

text: Tämän jälkeen OTRAG siirtyi Libyaan Seban keitaalle. Siellä tehtiin vuonna 1981 onnistuneita koelaukaisuja. 14 ensimmäisen vaiheen testiä onnistuivat ja osoittivat konseptin toimivuuden. Suunnitellut 2- ja 3-vaiheen testit peruutettiin, kun Saksa liittyi ohjusten kontrollisopimukseen. Libya yritti myöhemmin käyttää laitteistoa ilman Kayserin osaamista, mutta epäonnistui.


title: OTRAG

text: Länsi-Saksa liittyi Länsi-Euroopan Ariane-projektiin. Projektin päävastustajat ovat voineet olla amerikkalaiset yhtiöt, jotka pelkäsivät menettävänsä asemaansa rakettien (esim. Scout) tuottajina. Toteutuessaan raketti olisi maksanut kymmeneksen kuin saman kokoinen perinteinen länsimainen raketti.


title: OTRAG

text: OTRAG:in rakettimoottori käytti nestepolttoainetta niin kuin avaruusraketit yleensä, mutta raketin perusrakenne oli erikoinen, monen rinnakkaisen pienen nesteraketin nippu.


title: OTRAG

text: Näin OTRAG:in rakettien rakenne oli toisenlainen kuin aikaisempien. Raketin perusrakenneosa oli putkimainen nesteraketti, jonka leveys oli 27 cm ja pituus aluksi 16 m. Libyassa testattiin myös 6m pitkiä moduleita.


title: OTRAG

text: Tätä pientä putkimaista rakettia kutsuttiin nimellä CRPU eli "Common Rocket Propulsion Unit", "Yleiskäyttöinen raketin työntövoimayksikkö".


title: OTRAG

text: CRPU:n polttoaine oli kaupallinen kerosiini, ei kallis RP-1. Hapetin oli typpihapon ja typpitetroksidin seos.


title: OTRAG

text:
CRPU:n perusrakenne oli yksinkertainen ja kevyt, putken yläpäässä oli hapetin. ja polttoainesäiliötä, alapäässä suutin.
Polttoaine syöttyi omalla paineellaan ilman turbopumppuja toisn kuin tavallisessa nesteraketissa. Moottorien suuttimet jäähtyivät sitä mukaa kun höyrystyivät raketin tulisuihkun takia, eikä normaalille raketille tyypillistä monimutkaista suuttimen jäähdytystä tarvittu. Ainoa CRPU:ssa oleva mutkikas mekanismi oli polttoaineen kulkua säätelevä venttiili. Kun rakettia ohjattiin, moottoreita ei käännetty, vaan palosuihkua ohjattiin kuristamalla sitä toiselta puolelta. Sytytys tapahtui syöttämällä fyrfyryylialkoholia palokammioon, missä se sytytti polttoaineen reagoimalla typpihapon kanssa.


title: OTRAG

text: Näitä pieniä putkimaisia CRPU-raketteja pystyttiin liittämään peräkkäin ja niputtamaan rinnakkain, niin että saatiin suurempia raketteja. Ajatuksena oli rakentaa niistä eri kokoisia raketteja joustavasti yhdistelemällä. Näitä kyettiin sarjatuottamaan, suunnitelmien mukaan satoja, jopa tuhansia vuodessa.


title: OTRAG

text: Esimerkiksi 6m pituisista CRPU:ista koottiin neljä peräkkäistä putkirivistöä niin, että raketti oli 24 m pitkä.


title: OTRAG

text: Toteutuessaan eräs OTRAG:in avaruusraketti olisi pystynyt nostamaan 2 tonnia tai 1–10 tonnia geostationaariselle radalle. Raketin rakenne oli seuraava: kolmas vaihe neljä rakettiputkiyksikköä eli CRPU:ta, sen ympärillä toinen vaihe 12 CRPU:ta ja näiden ympärillä ensimmäinen vaihe 48 CRPU:ta.


title: OTRAG

text:
Eräs CRPU-rakenteisen raketin rasite oli sen suuri paino työntövoimaansa ja ominaisimpulssinsa nähden.
Putken pieni läpimitta esti suuren, tehokkaan suuttimen rakentamisen ylempiin vaiheisiin. CRPU-tyyppisen raketin etu oli laukaisupaikan yksinkertaisuus ja raketin halpuus ja se, että raketeista saatiin luotettavia, kun ei oltu yhden päämoottorin varassa. Ei tarvittu ylettömän mutkikasta tekniikkaa.


title: Javad Davari

text: Javad Davari (, s. 25. huhtikuuta 1983 Isfahan) on iranilainen koripalloilija. Hänen nykyinen seuransa on Petrochimi Bandar Imam, jota ennen hän on pelannut mm. Zob Ahan Eshafanin riveissä.


title: Javad Davari

text: Davari pelaa myös maajoukkueessa, jossa hän on ollut mukana voittamassa Aasian-mestaruuskilpailuja 2007 sekä pelaamassa olympialaisissa 2008.


title: Iman Zandi

text: Iman Zandi Mashhady (, s. 19. syyskuuta 1981 Isfahan) on iranilainen koripalloilija. Hän edustaa BEEM Mazandarania.


title: Iman Zandi

text: Maajoukkueessa Zandi on ollut mukana voittamassa Aasian kisoja 2006 sekä pelaamassa olympialaisissa 2008.


title: Heikki Huoviala

text: Markku Heikki Huoviala (s. 18. elokuuta 1959 Valkeakoski) on suomalainen jalkapallovaikuttaja ja entinen jalkapalloilija. Hän edusti koko uransa Valkeakosken Hakaa ja toimi pelaajauransa jälkeen myös seuran puheenjohtajana sen menestyksekkäimmällä aikakaudella. Pelaajana Huoviala oli tunnettu erityisesti pitkistä rajaheitoistaan.


title: Heikki Huoviala

text: Hakan kasvatti Huoviala pääsi Hakan edustukseen jo 16-vuotiaana kaudella 1975. Ensimmäiset pääsarjaottelunsa Huoviala pelasi kuitenkin vasta seuraavana vuonna, esiintyen neljässä ottelussa. Hän oli juniorina pelannut menestyksekkäästi hyökkääjänä, mutta edustusjoukkueessa hänet siirrettiin keskikentälle. Kaudella 1977 Huoviala oli joukkueen mukana voittamassa tuplamestaruutta. Hän itse pelasi 18 ottelussa ja onnistui maalinteossa kolmesti.


title: Heikki Huoviala

text: Vuosina 1982 ja 1985 Haka voitti Suomen Cupin, Huovialan ollessa tärkeässä roolissa molempina vuosina. Voitettuaan Suomen Cupin vuonna 1982, Haka pääsi Cup-voittajien Cupiin, jossa se sai vastaansa Juventuksen. Haka hävisi yhteismaaleissa vain kahdella maalilla. Vuonna 1986 polvivamma päätti Huovialan uran, jonka jälkeen hän pelasi vielä muun muassa Pallo-Sepoissa sekä SexyPöxyissä alemmilla sarjatasoilla. Huoviala pelasi yhdentoista pääsarjakautensa aikana yhteensä 209 ottelua ja teki niissä 34 maalia.


title: Heikki Huoviala

text: Huoviala pelasi läpi kaikki nuorten ja poikien maajoukkueet, muttei koskaan pelannut yhtäkään ottelua Suomen A-maajoukkueessa. Hän oli myös mukana Suomen olympiajoukkueessa.


title: Heikki Huoviala

text: Peliuransa jälkeen kauppatieteen maisteriksi kouluttautunut Huoviala siirtyi Hakan puheenjohtajaksi sekä varainhankintapäälliköksi vuonna 1996. Hänen tehtäviinsä kuului muun muassa joukkueen kokoaminen seuraavalle kaudelle. Huoviala sai myös Opetusministeriöltä urheilun ansiomerkin työstään suomalaisen jalkapalloilun hyväksi vuonna 2004.


title: Heikki Huoviala

text: Huovialan puheenjohtajakaudella Haka oli yksi Suomen menestyvimmistä seuroista. Se nousi heti seuraavana vuonna Ykkösestä takaisin Veikkausliigaan, voittaen samalla Suomen Cupin. Haka oli moneen vuoteen ainoa suomalainen seura, joka on pelannut jollain muulla tasolla kuin ykköstasolla voittaessaan Suomen Cupin. Seuraavana kolmena vuonna Haka voitti Suomen mestaruuden Huovialan johdolla. Vuonna 2002 tuli taas Suomen Cupin voitto. Haka voitti mestaruuden myös juhlavuotenaan vuonna 2004. Vuonna 2005 Huoviala erosi Hakan puheenjohtajuudesta jättäen tehtävät Veikko Sieväselle.


title: Heikki Huoviala

text: Huoviala on toiminut myös Suomen Jalkapallomuseota ylläpitävän Suomen Jalkapallomuseo ry:n puheenjohtajana.


title: William Tyndale

text: William Tyndale (n. 1494–6. lokakuuta 1536) oli Raamatun englanniksi kääntänyt brittiläinen kirkonmies. Hänet teloitettiin ja poltettiin roviolla kerettiläisyydestä. Edelleen käytössä olevassa Kuningas Jaakon raamatussa on osia Tyndalen käännöksestä.


title: William Tyndale

text: Tyndale osasi englantia, saksaa, ranskaa, italiaa, espanjaa, latinaa, kreikkaa ja hepreaa.


title: William Tyndale

text: Henry VIII:n välirikko katolisen kirkon kanssa vuonna 1534 merkitsi alkua Englannin uskonpuhdistukselle, jolloin Tyndale uskoi työnsä jatkamisen julkisesti olevan turvallista. Pian Tyndalen muutettua Belgian Antwerpeniin ja lakattua piileskelemästä hänen tuttavansa Henry Phillips ilmiantoi hänet. Tyndale vangittiin kerettiläisenä, ja häntä pidettiin 500 päivää vangittuna Vilvoorden linnassa. 6. lokakuuta 1536 Tyndale teloitettiin kuristamalla ja hänet poltettiin roviolla. Useita tuhansia kopioita hänen Uudesta Testamentistaan oli kuitenkin jo tehty.


title: William Tyndale

text: Historioitsija John Foxen mukaan Tyndale sanoi viimeisinä sanoinaan: "Herra, avaa Englannin kuninkaan silmät." Hän ei ehtinyt kääntää Vanhaa Testamenttiä kokonaan englanniksi.


title: William Tyndale

text: Kolme vuotta Tyndalen kuoleman jälkeen Henrik VIII julkaisi englanninkielisen "Great Bible"-raamatunkäännöksen, joka oli laadittu Tyndalen käännöksen pohjalta.


title: Johann Tetzel

text: Johann Tetzel (1465 – 11. elokuuta 1519) oli saksalainen dominikaani. Nykyään hänet muistetaan parhaiten reformaation aikaisena anekauppiaana. Hänen toimintansa oli osaltaan rohkaisemassa Martti Lutheria kirjoittamaan 95 teesiään. Juuri Tetzelin kerrotaan käyttäneen kuuluisia sanoja "kun raha kirstuun kilahtaa, sielu taivaaseen vilahtaa".


title: Johann Tetzel

text: Tetzel oli syntyisin Meissenin Pirnassa. Nuoruudessaan hän opiskeli teologiaa ja filosofiaa. Vuonna 1489 hän liittyi dominikaaneihin. Jonkin aikaa hän toimi paavin valtuuttamana inkvisiittorina, kunnes vuonna 1517 paavi Leo X valtuutti hänet myymään aneita Saksassa.


title: Johann Tetzel

text: Tetzel ehti lopulta nähdä orastavasta reformaatiosta vain sen alkuvuodet. Lutherin toiminnan tuotua julkisuuteen anekaupan epäkohdat Tetzel vetäytyi henkisesti ja fyysisesti heikkona Leipzigin luostariin. Vuonna 1519 hän menehtyi.


title: Darko Pančev

text: Darko Pančev (s. 7. syyskuuta 1965 Skopje, Jugoslavia) on makedonialainen entinen jalkapalloilija, pelipaikaltaan hyökkääjä.


title: Darko Pančev

text: Pančev aloitti uransa 11-vuotiaana makedonialaisen Vardar Skopjen juniorijoukkueissa. Seuran edustusjoukkueessa hän pelasi vuosina 1982–1988 yli 200 ottelua ja tykitti maalin keskimäärin joka toisessa ottelussa. 21-vuotiaana hän kuului Vardarin kantaviin voimiin joukkueen voittaessa Jugoslavian mestaruuden kaudella 1986/87.


title: Darko Pančev

text: Vuonna 1988 Pančev siirtyi Belgradin Punaiseen tähteen. Hänen huippukautensa oli 1990/1991, jolloin joukkue voitti Euroopan cupin. Rangaistuspotkukilpailuun venyneessä loppuottelussa Marseillea vastaan Pančev laukoi pilkulta voiton ratkaisseen osuman. Kyseisellä kaudella hän oli Euroopan paras maalintekijä 32 ottelussa tekemällään 34 maalilla. Myöhemmin samana vuonna hän johdatti maalillaan Punaisen tähden voittoon chileläistä Colo-Coloa vastaan Euroopan ja Etelä-Amerikan mestareiden välisessä ottelussa. Kolmen kauden aikana belgradilaisjoukkueessa pelaamissaan 91 ottelussa Pančev takoi 84 osumaa. Euroopan cupin voiton ohella hän pääsi joukkueessa juhlimaan kolmesti Jugoslavian mestaruutta ja kerran kansallisen cupin voittoa.


title: Darko Pančev

text: Vuonna 1992 Pančev jätti Punaisen tähden ja siirtyi milanolaiseen Interiin. Interissä hän pelasi kahden ja puolen ajan ja edusti ennen lopettamistaan vielä saksalaisia VfB Leipzigia ja lainasopimuksella Fortuna Düsseldorfia, sekä sveitsiläistä FC Sionia ennen lopettamistaan vuonna 1997.


title: Darko Pančev

text: Jugoslavian maajoukkueessa Pančev pelasi vuosina 1984–1991 27 ottelua joissa teki 17 maalia. Hän oli mukana 1990 Italian MM-kisoissa, joissa joukkue selviytyi puolivälieriin. Makedonian itsenäistyttyä 1991 hän siirtyi edustamaan uutta kotimaansa maajoukkuetta.


title: Vierasmagnetoitu tahtimoottori

text: Tahtimoottori on sähkömoottori, joka pyörii täsmälleen vaihtovirran taajuuden ja koneen napaluvun määräämällä nopeudella.


title: Vierasmagnetoitu tahtimoottori

text: Suuret, usein yli 1 MW tehoiset vaihtosähkömoottorit rakennetaan tahtimoottoreina sen vuoksi, että niiden hyötysuhde (noin 95%) on muutaman prosentin parempi kuin induktiomoottoreiden. Prosentinkin häviöt merkitsevät megawattien teholuokassa 10-100 kW häviöitä, joka muuttuu moottorissa lämpöhäviöksi ja voi ylikuumentaa koneen.


title: Vierasmagnetoitu tahtimoottori

text: Vierasmagnetoiduissa moottoreissa staattorin ja roottorin ilmaväli voi myös olla suurempi. Oikosulkumoottorissa ilmavälin on oltava mahdollisimman pieni mahdollisimman suuren hyötysuhteen saavuttamiseksi, tämä johtuu siitä että oikosulkumoottorin roottori magnetoituu staattorilta, ja hyötysuhde on sitä parempi mitä lähempänä staattori ja roottori ovat toisiaan. Vierasmagnetoiduissa moottoreissa taas voidaan käyttää suurempaa ilmaväliä, koska roottori magnetoidaan johtamalla magnetointivirta erillisestä piiristä suoraan roottorin käämitykselle.